text:
Disá 12
Kiebhi ki u Tena ku Zukama Kua Nzambi?
1. O kuila Nzambi uivua o misambu ioso?
Nzambi ua mesena kuila athu oso a mu zukama mu musambu. (Jisálamu 65:2) Maji muéne kene mu kuívua o misambu ioso. Mu kifika, o musambu ua diiala u talesa hadi kua muhatu’ê, Jihova ka tena ku ivua. (1 Phetele 3:7) Kioso akua Izalaiele kia jiji mu ku bhanga o ima ia iibha, Nzambi ua ditunu kuívua o misambu iâ. O musambu ujitu ua dikota. Nzambi u tena uê kuívua o misambu ia athu a ta kituxi kia dikota se a diela.—Tanga Izaia 1:15; 55:7.
2. Kiebhi ki tua tokala o kusamba?
O musambu kima kia bhingi mu ubhezelu uetu, tua tokala ku samba ngó ku Mubhangi uetu Jihova. (Matesu 4:10; 6:9) Tua tokala ku samba mu dijina dia Jezú mukonda muéne uafú mu ituxi ietu. (Nzuá 14:6) Jihova ka mesena kuila tu tumbula kima kimoxi mu musambu, mba tu u katula mu divulu. Muéne ua mesena kuila tu samba kua muéne ni muxima uoso.—Tanga Matesu 6:7; Filipe 4:6, 7.
O Mubhangi uetu u tena kuívua o misambu i tu bhanga ni muxima. (1 Samuuele 1:12, 13) Muéne ua mesena kuila tu samba mu ithangana ioso, mu kamene ni mu usuku, mu ola ia kudia, ni kioso ki tu dibhana ni maka.—Tanga Jisálamu 55:22; Matesu 15:36.
3. Mukonda diahi o Jikidistá ene mu diongeka?
Ki bhonza ku zukama kua Nzambi, mukonda a tu kondoloka ku athu kene ni kixikanu kua Nzambi, a xonguena o ikanenu iê ia ku bheka o kutululuka mu ixi. (2 Timote 3:1, 4; 2 Phetele 3:3, 13) Mukonda dia kiki, tua tokala ku di ongeka ni jiphange jetu, ene a bhindamena uê o kikuatekesu kietu.—Tanga Jihebeleu 10:24, 25.
O ku di ongeka ni athu a zolo Nzambi ku tu kuatekesa ku zukama kua Nzambi. O iônge ia Jimbangi ja Jihova, kithangana kiambote phala ku suínisa o kixikanu kia akuetu.—Tanga Loma 1:11, 12.
4. Kiebhi ki u tena ku zukama kua Nzambi?
U tena ku zukama kua Jihova mu ku xinganeka mu milongi i uene mu di longa mu Maka mê. Ku xinganeka mu ibhangelu iê, ni mu ikanenu iê. O ku samba ni ku xinganeka ku tu bhangesa ku zola o henda ia Nzambi, ni unjimu uê.—Tanga Josuué 1:8; Jisálamu 1:1-3.
U tena ngó ku zukama kua Nzambi, se u mu dielela mba u kala ni kixikanu kua muéne. Maji phala ku kolesa o kixikanu, ku bhinga ku bhanga kima. Ua tokala ku di longa izuua ioso, phala ku kolesa o kixikanu kiê.—Tanga Matesu 4:4; Jihebeleu 11:1, 6.
5. Mukonda diahi o ku zukama kua Nzambi kima kiambote phala eie?
Jihova u langa o athu a mu zolo. Muéne u a langa mu kima kioso-kioso ki tena ku zozesa o kixikanu kiâ, ni kidielelu kia ku tambula o muenhu ua kalelaku. (Jisálamu 91:1, 2, 7-10) Muéne u tu dimuna phala ki tu kale ni ukexilu ua iibha ku muenhu, u tena ku ta o muenhu mu iluezu, ni ku fidisa o ku zediua. Jihova u tu longa o ukexilu uambote u tua tokala ku kala nau ku muenhu.—Tanga Jisálamu 73:27, 28; Tiiaku 4:4, 8.
DI LONGE DINGI
Bhinga n’a ku Longe o Bibidia sé ku Futa
Mukonda Diahi Tua Tokala ku di Longa o Bibidia?
O Bibidia i tambuijila o ibhuidisu ia beta-o-kota iene mu di bhanga mazunda ni mazunda a athu mu ngongo? Ua mesena ué?
Mu Kidi Ihi i Longa o Bibidia?


c: text/html

text:
KIBATULU TANU
O Kukula—Ujitu Uonene ua Nzambi
O kukula ihi?
Kiebhi kia u bhana?
Ku jimbulula ihi phala eie?
Kiebhi ki u tena ku londekesa o kisakidilu kiê?
UEBHI o ujitu ua beta-kota u ua tambuile kiá? O ujitu ki ua bhingi kitadi kiavulu, phala ku kala ni valolo. O valolo ia ujitu ua kidi, ki ua bhingi ku u zonga ni kitadi. Se o ujitu u ku sangulukisa, mba u ku kuatekesa, uala ni valolo ia dikota phala eie.
2 O ujitu uoso u tambula, kuala umoxi ua beta-kota. O ujitu ua Nzambi phala athu. Jihova ua tu bhana ima iavulu, maji o ujitu uê ua dikota, o sata ia kukula ia Mon’ê, Jezú Kristu. (Matesu 20:28) Kála ki tua-nda mona mu kibatulu kiki, o kukula o ujitu ua beta-kota u ueji tambula, mukonda u tena ku ku bhekela kisangusangu ni ku kuatekesa mu ibhidi iê ia beta-kota. Mu kidi, o kukula kuidikisa o henda ia dikota ia Jihova ko kuê.
O KUKULA IHI?
3 O kukula, o njila iedikisa Jihova phala ku bhulula athu mu ituxi ni mu kufuá. (Efezo 1:7) Phala ku tendela kiambote o milongi íii ia Bibidia, tua tokala tu lembalala ihi ia bhiti mu jaludim ia Edene. Tua-nda tena ku ki tendela ngó, se mukonda diahi o kukula kima kia valolo, se tu tendela ima iahi ia texi Adá, kioso kia te o kituxi.
4 Kioso Nzambi kia bhange Adá, mu kidi Jihova ua mu bhana kima kia valolo—o muenhu ua iuka. Xinganeka hanji, se kiki kieji jimbulula ihi phala Adá. A mu bhange ni mukutu, ni kilunji kia iuka, muéne nuka ueji kata, ku kuka, mba kufuá. Kála muthu ua iuka, muéne uexile dikamba dia kazola dia Jihova. Kienhiki, o Bibidia i tanga kuma Adá uexile “[mona] dia Nzambi.” (Luka 3:38) Kiki-phe, Adá uakexile ni ukamba ni Jihova Nzambi, kála o ukamba ua tata ni mon’ê ua kazola. Jihova uakexile mu zuela ni mon’ê Adá, iu ua mu bhana ikalakalu, ni ku mu ambela ihi ia tokalele ku bhanga.—Dimatekenu 1:28-30; 2:16, 17.
5 Nzambi ua bhangele Adá ni “kidifuanganu kiê.” (Dimatekenu 1:27) Kiki ki kilombolola kuma Adá ua difuanganene ni Nzambi. Kála ki tua di longo mu Kibatulu 1 kia divulu didi, Jihova, nzumbi. (Nzuá 4:24) Kienhiki, Jihova ki muthu mu xitu. O ku bhanga Adá mu kidifuanganu kia Nzambi, kijimbulula kuma muéne a mu bhange ni ídifua ia Nzambi, kála o henda, unjimu, kuiuka, ni kutena. Adá uexile ué kála Tat’ê mu ukexilu ua mukuá, ua ku kala ni ufôlo ua ku sola ia uabha ni ia iibha. Kienhiki, Adá ka kexile kála makina, i tena ku bhanga ngó ia mu tumina. Maji, muéne ua tenene ku bhanga ioso ia mesenene, o ku sola o ima ia uabha mba o ima ia iibha. Se ua solele ku belesela Nzambi, muéne ueji kala mu Palaízu mu ixi katé ku hádia.
6 Kienhiki, mu ku bhukumukina Nzambi, Adá a mu xindi o kufuá, iu ua futu o kituxi kiê. O kituxi kiê, kia mu bhingi o muenhu uê ua iuka ni mabesá oso. (Dimatekenu 3:17-19) Kiki-phe, Adá ka texi ngó o muenhu uê, maji ni ua muiji uê. O Kizuelu kia Nzambi kiexi: “Kala kiki, mukuâ ni kia bokona o ituxi mu ngongo ku muthu umoxi, [Adá] o kufua kù kuejila mu ituxi; kiene ue kia bhiti o kufua ku thandu dia athu oso, kuma ene oso ituxi a i te.” (Loma 5:12) Kienhiki, etu enioso tua lundula o kituxi kia Adá. Mukonda dia kiki, o Bibidia i tanga kuma muéne ua di “sumbisa” ni muiji uê kála abhika a ituxi, ni a kufuá. (Loma 7:14) Kiki-phe, Adá ni Eva ka kingila dingi kima, mukonda ene a solo ku bhukumukina Nzambi. Maji o muiji uê-phe, ni etu ué?
7 Jihova ua bhulula o mundu ni kukula. O kukula ihi? O kukula ku jimbulula ima iiadi. Kia dianga, o kukula o kifutu kia bhana phala ku bhulula, mba ku sumba kima. I tena ku disokesa ni kifutu kia bhana phala ku bhulula o disoladi mu kaleia. Kaiadi, o kukula o kifutu kia bhana phala ku futa kima. Ia difu kála kitadi kia futa kioso kia zanga kima. Mu kifika, se muthu u bheka o divua, ua tokala u futa o kitadi kia tokala mu valolo ia kima kia zange.
8 Kiebhi kieji futa o ima ioso ia texi Adá, ni ku tu bhulula ku ubhika ua ituxi ni mu kufuá? Ndoko tu di longe ia lungu ni kukula kua bhana Jihova, ni ihi íii i tena ku jimbulula phala eie.
KIEBHI KIA BHANA JIHOVA O KUKULA
9 Tundé kia texi o muenhu ua iuka, seku muthu mu xitu ueji tena ku tu bhulula. (Jisálamu 49:7, 8) Kua bhingile o kifutu kia soko phala ku futa o muenhu ua texi. Kiki kiene kimoxi ni ufundisu ua iuka, ki tu sanga mu Dízui dia Nzambi, diambe: “muenhu mu muenhu.” (Matendelelu 19:21) Mu kiki-phe, ihi ieji futa o valolo ia muenhu ua iuka ua texi Adá? O ‘kukula kua bhingile’ muenhu ua mukuá uaiuka.—1 Timote 2:6.
10 Kiebhi kia bhana Jihova o kukula? Muéne ua tumikisa mon’ê ua iuka, mu ixi. Maji Jihova ka tumikisa ngó muthu uoso-uoso mu nzumbi. Muéne ua tumikisa o Mon’ê umoxi-élele. (1 Nzuá 4:9, 10) O Mona iú mu vondadi iê, ua xisa o kididi kiê ku diulu. (Filipe 2:7) Kála ki tua di longo mu kibatulu ku dima mu divulu didi, Jihova ua bhange madiuanu kioso muéne kia tumikisa o muenhu ua Mona iú, mu mala dia Madiia. Muaxaxi ka nzumbi ikôla ia Nzambi, Jezú a mu vuala kala muthu ua iuka, sé kituxi.—Luka 1:35.
11 Kiebhi o muthu umoxi ueji bhulula jimidi ja athu? Kiebhi o jimidi ja athu, eza mu kala mu ituxi? Lembalala kuma, mukonda dia Adá ku ta kituxi, muéne ua texi o muenhu uê ua iuka. Kienhiki, muéne keji tena ku u bhana ku muiji uê. O kima kieji bhana ngó o kituxi ni kufuá. Jezú a mu ixana mu Bibidia “Adá ia sukidila-ku,” uakexile ni muenhu ua iuka, nuka ua tele kituxi. (1 Kolindo 15:45) Jezú ua bhingana bhu kididi kia Adá phala ku tu bhulula. O ku bhana o muenhu uê mu sata mu ku belesela Nzambi, Jezú ua futu o kituxi kia Adá. Kienhiki, Jezú ua bheka o kidielelu ku muiji ua Adá.—Loma 5:19; 1 Kolindo 15:21, 22.
12 O Bibidia i tanga o hadi ia talele Jezú, ande dia kufuá. Muéne a mu beta kiavulu, iá a mu papela ku taka katé kiafú. (Nzuá 19:1, 16-18, 30; Kibandekesu) Mukonda diahi Jezú ua tokalele ku tala o hadi iavulu? Mu kibatulu ku pholo kia divulu didi, tua-nda di longa kuma Satanaji uambe kuila o jiselevende ja Jihova keji kolokota jifiiele se a bhita mu iluezu. Mukonda dia kixikinu kiê, kioso kia kexile mu tala hadi, Jezú ua kolokota iu ua londekesa kiambote kuma Satanaji mukuá makutu. Jezú ua londekesa kuma o muthu ua iuka u tena ku kolokota mu kixikinu kua Nzambi, mu ioso i mu bhanga Diabhu. Jihova ua sangulukile kiavulu ni Mon’ê ua kazola!—Jisabhu 27:11.
13 Kiebhi kia futu o kukula? Mu 14 a Nisã, mu mbeji ia Jijudé mu 33 K.K. (Kithangana kia Kristu) Jihova uehela kuila o Mon’ê ua iuka, a mu jibhe. Kienhiki, Jezú ua sate o muenhu uê ua iuka, “lumoxi ngó kuabhu.” (Jihebeleu 10:10) Kioso kiafú Jezú, mu kizuua kia katatu Jihova ua mu fukununa kála muthu mu nzumbi. Kioso kia bande ku diulu, Jezú uedikisa kua Nzambi o valolo ia muenhu uê ua iuka, ua satela mu kukula o muiji ua Adá. (Jihebeleu 9:24) Jihova ua xikina o valolo ia sata ia bhana Jezú, phala ku bhulula athu ku ubhika, ua ituxi ni kufuá.—Loma 3:23, 24.
O KUKULA KU JIMBULULA IHI PHALA EIE
14 Sumbala tu akua ituxi, maji tu tena ku tambula mabesá, mukonda dia ku tu kula. Ndoko tu di longe ia lungu ni mabesá a ujitu ua Nzambi, u tu tena ku tambula lelu ni ku hádia.
15O muloloki ua ituxi ietu. Mukonda dia ku lundula o ituxi, ku bhanga o kima kiambote kia tu bhonzo. Etu enioso tuene mu ta ituxi, mu ku zuela mba mu ku bhanga o ima. Maji mukonda dia sata ia Jezú tu tena ku tambula “o muloloko ua ituxi ietu.” (Kolose 1:13, 14) Phala ku tu loloka, tua tokala kudiela o ituxi ietu. Kioso ki tu bhinga o muloloki kua Jihova, tua tokala ku dionda ni ku lenduka, mu ku bhinga o muloloki ni kuidikisa o kixikinu kietu mu sata ia kukula kua Mon’ê.—1 Nzuá 1:8, 9.
16O muxima ua zele ku pholo ia Nzambi. O muxima ua neme u bhangesa o muthu ku kamba o kixikinu kiê, u tu bhangesa ué ku divua kála tu athu ka sidivila kima. Mukonda tu akua ituxi, mu kukula, Jihova u tu bhana o nguzu ia ku mu bheza ni muxima ua zele, sumbala tu akua ituxi. (Jihebeleu 9:13, 14) Íii i tu bhana nguzu ia ku zuela ni Jihova. Kienhiki tu tena ku zuela nê sé hele mu kusamba. (Jihebeleu 4:14-16) O ku kala ni muxima ua zele, ku tu bhana ku tululuka, ku bhangesa ué kuila eie u di zola mudiê, ku bheka ué kisangusangu.
17O ku kinga kua muenhu ua kalelaku mu palaízu mu ixi. O divulu dia Loma 6:23 dizuela kuma, “O futu ia ituxi kufua.” O velusu íii izuela ué: “Maji o ujitu-phe ua Nzambi muenhu ki uabhua, mua Kristu Jezú, Ngana ietu.” Mu Kibatulu 3 kia divulu didi, tua tange ia lungu ni mabesá mu Palaízu mu ixi. (Dijingunuinu 21:3, 4) O mabesá oso iá kála o muenhu ua kalelaku, ni sauidi ia iuka, a-nda kala kidi, mukonda Jezú ua fuila bhu kididi kietu. Phala ku tambula o mabesá iá, tua tokala ku londekesa kuma tua zolo o ujitu ua kukula.
KIEBHI KI U TENA KUIDIKISA O KISAKIDILU KIÊ?
18 Mukonda diahi tua tokala ku sakidila Jihova mu ku tu bhana o kukula? O ujitu u beta-kota, se ua bhingi hadi, nguzu, ku ió ua u bhana. Etu tu sanguluka, kioso ki tu mona kuma o ujitu iú, a tu bhana-u ni henda. O kukula, uene o ujitu ua beta-kota ua tu bhana Nzambi. “Mbata Nzambi ua zola o mundu, katé kia suku mu kubhana Mon’ê umoxi-èlele,” kála kiambe o divulu dia Nzuá 3:16. O kukula kuidikisa o henda ia Jihova ko kuetu. Kuidikisa ué o henda ia Jezú, mukonda muéne ua tu bhana muenhu mu vondadi iê. (Nzuá 15:13) Kiki-phe o ujitu ua kukula ua tokala ku tu xikinisa kuila Jihova ni Mon’ê a tu zolo.—Ngalásia 2:20.
19 Kiebhi-phe, eie u tena kuidikisa o kisakidilu kiê kua Nzambi mu kukula? Kia dianga, di longe dingi kia lungu ni Mubhani ua Dikota, Jihova. (Nzuá 17:3) O ku di longa o Bibidia ni kikuatekesu kia divulu didi, kia-nda ku kuatekesa kuijiia dingi. Kioso ki u bandekesa o kuijiia kuê kua lungu ni Jihova, ua-nda beta ku mu zola. O henda íii ia-nda ku bhangesa ku mu belesela ni ku bhanga o vondadi iê.—1 Nzuá 5:3.
20Kala ni kixikinu mu sata ia kukula ia Jezú. Jezú uambe ia lungu ni muéne: “Uoso ua xikana o Mona, uala ni muenhu ki uábhua.” (Nzuá 3:36) Kiebhi-phe ki tu tena kuxikina kua Jezú? O kixikinu kiki, ka ki idikisa ngó mu izuelu. O divulu dia Tiiaku 2:26 diambe kiki, “O kuxikana, kua di kalela sè ima ia kubhanga, kuafu.” Kienhiki, o kixikinu kia kidi a kidikisa mu “ima ia kubhanga” mba mu ikalakalu ietu. Phala ku londekesa kuma tuala ni kixikinu kua Jezú, tua tokala ku bhanga kala kia bhange muéne, mu izuelu ni mu ikalakalu ietu.—Nzuá 13:15.
21Ndé mu kilunga phala ku mona o Seialu ia Ngana. Mu usuku ua 14 a Nisã, ia 33 K.K., Jezú ua mateka o kizuua kia fuma a kixana mu Bibidia “o Seialu ia Ngana.” (1 Kolindo 11:20; Matesu 26:26-28) O fesa íii ilembalala o kufuá kua Kristu. Jezú ua bhangele kiki, phala ku kuatekesa o jipoxolo jê ni Jikidistá ja mukuá, kuijiia kuila Jezú mu kufuá kuê, ua bhana o muenhu uê phala ku tu kula. Mu fesa ienii, Jezú ua tumina: “Bhangenu jinga kienhiki mu ku ngi banza eme.” (Luka 22:19) O Seialu i tu lembalala o henda ionene iedikisa Jihova ni Jezú, mu ku tu kula. Tu tena ku dikisa o kisakidilu kietu mu kukula, mu kuia mu Seialu mu mivu ioso, phala ku lembalala o kufuá kua Jezú.*
22 O kukula kua tu bhana Jihova, ujitu ua dikota. (2 Kolindo 9:14, 15) O ujitu iu ua dikota u tena ku kuatekesa ué athu afú kiá. Mu Kibatulu 6 ni 7, ia-nda jimbulula se kiebhi.
IHI I LONGA O BIBIDIA
- O kukula o njila iedikisa Jihova phala ku bhulula athu mu ituxi ni mu kufuá. —Efezo 1:7.
- Jihova ua bhana o kukula, mu ku tumikisa o Mon’ê umoxi-élele mu ixi, phala ku fuila bhu kididi kietu.—1 Nzuá 4:9, 10.
- Mukonda dia kukula, a tu loloka o ituxi ietu, tu kala ni mixima ia zele, tu kingila ué o muenhu ua kalelaku.—1 Nzuá 1:8, 9
- Tu londekesa o kisakidilu kietu mu kukula, mu ku bandekesa o kuijiia kuetu kua lungu ni Jihova, mu kala ni kixikinu ku sata ia kukula kua Jezú, ni kuia mu fesa ia Seialu ia Ngana mivu ioso.—Nzuá 3:16.
* Phala kuijiia dingi ia lungu ni kijimbuluilu kia Seialu ia Ngana, tanga o Kibandekesu
Ibhuidisu
1, 2. (a) Ujitu uahi ua beta-kota phala eie? (b) Mukonda diahi tu zuela kuma o kukula o ujitu ua beta-kota u ueji tambula?
3. O kukula ihi, ni ihi i tua bhingi ku tendela phala ku bhana valolo ku ujitu iú ua beta-kota?
4. O ukexilu ua iuka ua muenhu ua Adá, ueji mu jimbulula ihi?
5. O Bibidia ijimbulula ihi, kioso ki izuela kuma Nzambi ua bhange Adá mu “kidifuanganu kiê”?
6. Ihi ia texi Adá mukonda dia ku bhukumukina Nzambi, íii ia bhekela ihi ku muiji uê?
7, 8. O kukula kua bhingi ima iiadi iahi?
9. Kukula kuahi kua bhingile?
10. Kiebhi kia bhana Jihova o kukula?
11. Kiebhi kieji tena o muthu umoxi ku bhulula jimidi ja athu?
12. Ihi ia londekesa o hadi ia tale Jezú?
13. Kiebhi kia futu o kukula?
14, 15. Phala ku tambula “o muloloko ua ituxi ietu,” Ihi i tua tokala ku bhanga?
16. Ihi i tu bhangesa kubheza Nzambi ni muxima ua zele, ni valolo iahi iala na-iu o muxima ua zele?
17. Mabesá ahi tua-nda kala nau, mukonda dia Jezú ku fuila bhu kididi kietu?
18. Mukonda diahi tua tokala ku sakidila Jihova mu ku tu bhana o kukula?
19, 20. Kiebhi-phe eie u tena kuidikisa o kisakidilu kiê kua Nzambi mu ujitu ua kukula?
21, 22. (a) Mukonda diahi tua tokala o kuia mu Seialu ia Ngana mivu ioso? (b) Ihi tua-nda di longa mu Kibatulu 6 ni 7?

robotstxt: allowed

filter: keep


text:
KIBHUIDISU 2
Mukonda Diahi Ngi Thandanganha ni Pholo Mba Mukutu Uami?
IHI I UEJI BHANGA?
Tala o kifika kiki: O jitata ni makamba a Júlia ene mu zuela kuila muéme ua “bhele” kiavulu. Maji kioso Júlia kia ditala mu lumuenu u dimona kala ua nete kiavulu mu kiki muéne u zuela: “Kala ngi bhela ni lusolo!”
Júlia ua mesena kubhela “kilu jiiadi” mu kiki, ua mu bhanga ioso ni ioso phala kutena kubhela, katé muene saí izuua kadié . . .
Eie se uexile mu kididi kia Júlia, ihi i ueji bhanga?
XINGANEKA!
Ki kima kiaiibha kuthandanganha ni pholo ié. Mu kidi, o Bibidia i ximana kiavulu mala ni ahatu avulu kala Sala, Lakele, Abingaile, Zuze, Davidi ni kuila a uabhele kiavulu o pholo ni mukutu. O Bibidia i zuela ia lungu ni muhatu a muixanene Abisaki kuila ‘ua uabhele kiavulu.’
Maji kuene minzangala iavulu i thandanganha kiavulu ni pholo iâ. Kiki ki tena kubheka maka avulu. Mu kifika:
O jingijiie a tokuesa, iá a mono kuila 58 dia jipursentu ja ahatu ambele kuila a netene kiavulu, maji a mono kuila mbé a netene ngó 17 dia ahatu.
Lua mukuá, 45 a jipursentu ja ahatu a bhelele kiavulu, a fikile kuila ene a netene kiavulu.
Mu kumesena kubhela, saí minzangala a kuata uhaxi ua kukala ni uôma ua kudia, o uhaxi iú u jibha.
Se u divua kala ua kuata ué o uhaxi iú mba mauhaxi a mukuá alungu ni uôma ua kudia, sota kikuatekesu! U tena kuzuela ni jitata jé mba muthu ua mukuá u ua mu dielela. O Bibidia i zuela: “Dikamba u zola mu thembu joso; o undandu u di monekena mu jiphaxi.”
Langa O Kima Kia Beta Kota Ki Uala Na-kiu!
Mu kidi, o u uabhesa kiavulu muthu, ko pholo iê kana maji o ukexilu uê. Tala o musoso ua Abisalone, mon’â Sobha Davidi. O Bibidia i zuela:
“Ki bhuala muthu a mu ximana o kuiuka kua kuuabha o mukutu ni pholo. . . . Ka moneka ngó kisemu.”
—2 Samuuele 14:25.
Maji o munzangala iú muxima uê uezalele ni kudizangeleka, luímbi, uexile muthu ua kambele ufiiele! Kienhiki, o Bibidia ki i ximana Abisalone kana; i mu tumbula kala kijibhangânga.
Mukonda dia kiki, o Bibidia i tu dimuna:
“Zuata muthu uobhe.”
—Kolose 3:10.
“O kukemba kuenu ki ku kale kukemba kua kanga . . . , Ku kale-phe kukemba kua muthu ua suama moxi.”
—1 Phetele 3:3, 4.
Sumbala ki kima kia iibha kukala ni pholo ia iuka, maji o kia beta-o-kota o ukexilu ué. O athu a-nda ku uabhela dingi mukonda dia kukala ni ukexilu uambote, ki mukonda dia kukala ni pholo mba mukutu ua iuka kana! Kilumba a muixana Phylicia, uambe: “O athu a tena ku ku mona mukonda uala ni pholo ia iuka, maji a-nda ku lembalala ngó se u kala ni ukexilu mba ídifua iambote.”
U SANGULUKA KIOSO KI U MONA O PHOLO MBA O MUKUTU UÉ?
O kuila eie u luuala kiavulu mukonda dia pholo ié?
Ua banzele kiá kudia ngó bhofele mba kudituna kudia phala kukala ni mukutu ua iuka?
Se ua kexile ni kutena, ihi i ueji lungulula ku pholo ié mba mukutu? (Xinda o ima i ueji lungulula.)
KULEBHA
KUNETA
NDEMBA
MUKUTU
PHOLO
KIKONDA
Se ua tambuijila kiene mu ibhuidisu iiadi ia dianga, eie ua xindi ima itatu mba iuana i ueji lungulula ku pholo mba mukutu, ijiia kuila: Athu a mukuá ka mu ku mona kala ki ua mu dimona eie mudié. Aluka, kana kuthandanganha kiavulu ni pholo mba ni mukutu ué ni kubhanga ima iavulu iaiibha.


text:
Kamba Kitatu
Telefonnummer:
Kamba Kitatu aus 82194 Gröbenzell, +49-814-25805354
Webseiten über Kamba Kitatu:
Mbote iahi i tu tena ku katula mu ku kamba kuijiia o kizuua ni ola ia-nda kuíza ... Eie u a jimbulula ihi ia tokala o ku bhanga, anga kitatu kiâ a xikina o kikalakalu.
15 Jan 2015 ... Mukonda tu akua ituxi, ni kuila ,tua lundula o ukexilu ua ku kamba .... Tat'ê, ni manh'a, ni kitatu kia jiphange jê, oso a a kungulula ku menha.
DIAMBU DIA KAPA | MAKUTU A BHANGESA ATHU KU KAMBA KU ZOLA ... ua jingeleja, kiki ki kilondekesa nzambi jitatu, maji ene kitatu, muthu umoxi ngó.
O ku lenduka, kulombolola ku kamba ku di zangeleka, ku kamba ukumbu. ... kioso Mbalahamu kia mono o athu kitatu, ni lusolo luoso muéne ua a zalela.
Informationen zum Familiennamen:


text:
O Jimbangi ja Jihova a Boka Nzo ni Inzo Phala ku Bhuluka?
Kana. Etu ki tu tena ku banza kuila, mukonda dia ku boka ngó nzo ni inzo, tua-nda nganhala o muenhu. (Efezo 2:8) Mukonda diahi ki tu tena ku banza kiki?
Xinganeka hanji mu kifika kiki: Banza kuila muthu ua lenduka u kanena ku bhana ujitu ua dikota phala athu oso a xikina kuia mu kididi, mu ola ia xindi muene. O kuila eie u-nda kaiela o itendelesu ia muthu iú? Kiene, ua-nda kaiela! Mu kiki, eie uanda tangela ku jindandu jê, ni mak’amba mê phala ku tambula o ujitu iú. O ujitu iú ki u tokala, mukonda dia ku kaiela o itendelesu ia muthu iú. Muéne u ku bhana ngó mukonda dia muéne ku kala muthu ua lenduka.
Kiki kia difuangana ni Jimbangi ja Jihova, ene a xikina mu ikanenu ia Nzambi ia lungu ni ku bhana o muenhu ua kalelaku, ku athu oso a mu belesela. (Loma 6:23) Etu tua mu suína mu ku zuela ni athu milongi ia lungu ni kixikanu kietu. Ni ku tangela ku athu oso kuila, Nzambi ua mesena ene a tambula o muenhu ua kalelaku. (Loma 1:17; 3:28) Maji etu ki tu xikina kuila, mukonda dia ku boka ngó tua-nda bhuluka. “
Muène o ku tu bhulula, ki kia kaiela mu imbamba ia ku uikuka kuetu i tua bhange etu, maji mu kulenduka kuê muéne”—Tito 3:5.
Di longe dingi Kiebhi o Kufua Kua Jezú ku Tena ku ku Bhulula.


text:
KIBATULU 3
Zola ió a a Zolo Kua Nzambi
‘Uoso uenda ni jinjimu, u bhiluka njimu.’ —JISABHU 13:20.
1-3. (a) Kidi kiahi ki tanga o Bibidia? (b) Kiebhi ki tu tena ku sola o makamba a tena ku tu longa ima iambote?
MU KIDI, o athu a difuangana kala o jiponja; ene ala ni ukexilu ua ku di longa o maukexilu a athu ala bhu kaxi kâ. Né muene se o muthu ka mesena, u tena ku kaiela o ifua ia athu, a mu kondoloka se u kala nau mu ithangana iavulu.
2 O Bibidia i tanga o kidi, kioso kiamba: ‘Uoso uenda ni jinjimu, u bhiluka njimu; uoso-phe u kala kamba dia ku kaiela o ioua, ka nange ku kituka kala ene.’ (Jisabhu 13:20) O kizuelu kiki, ki kilondekesa ku kala ngó kathangana ni muthu. O kizuelu “uenda ni,” kilombolola ukamba. * Phala ku jimbulula o velusu íii, saí divulu di tanga maka alungu ni Bibidia, diambe: “kuenda ni muthu, ku bhinga ku di zola.” Eie ku xikina kuila tuala ni ukexilu ua ku kaiela o muthu u tua zolo? Mu kidi, kuma tu kaiela o athu u tua zolo, ene a tena ku tu endesa mu njila iambote, mba ia iibha.
3 Phala tu kale mu henda ia Nzambi, tua tokala ku dilunga ni athu, a tu longa ima iambote. Kiebhi ki tu tena ku bhanga kiki? Tu bhanga kiki, mu ku zola ió a a zolo kua Nzambi, ni ku bhanga o makamba a Nzambi, ku kala makamba metu. Xinganeka ngó. O kuila tu tena ku kala ni makamba a mbote, o ió ala makamba a Jihova, ndenge? Tua tokala ku tonginina kiambote, o ukexilu ua athu a zolo Nzambi. Se tuijiia o ibanzelu ia Jihova, ia lungu ni ku sola o makamba, tua-nda tena ku sola makamba a mbote.
IÓ A A ZOLO KUA NZAMBI
4. Mukonda diahi Jihova uene mu sola kiambote o makamba mê, ni mukonda diahi uexana Mbalahamu ‘kamba diê?’
4 Ku mbandu ia ku sola o makamba, Jihova u tu jijila kima. O kuila muéne ua tokala o ku tu tangela se makamba ahi u tua tokala o ku sola? Mukonda muéne, o Suke-ku ia ngongo ioso, o ku kala kamba dietu, ujitu ua dikota. Muéne u sola athu a ukexilu uahi, phala ku kala makamba mê? Jihova u kala dikamba dia ió u mu xikina, u mu dielela. Xinganeka mu phangu ia Mbalahamu, o diiala dia kixikanu. Sé-ku polova ia bhonzo, kála o ku bhinga kua tata, ku bhana mon’ê mu sata. * Né kiki, Mbalahamu ua “bhakula Izake” mu ku xikana kuila “Nzambi ua soko-bho kubheka dingi Izake ku muenhu, né ku’alunga ku aii.” (Jihebeleu 11:17-19) Mbalahamu, mukonda dia kulondekesa o kixikanu, ni ku belesela, Jihova ua mu exana ‘kamba diê.’—Izaia 41:8; Tiiaku 2:21-23.
5. Kiebhi Jihova kia mona, oso a mu belesela?
5 Jihova u bhana valolo ia dikota kioso ki tu mu belesela ni muxima uoso. Muéne ua zolo oso a mu belesela, sé ku a jijidika. (Tanga 2 Samuuele 22:26.) Kála ki tua mono muKibatulu 1 kia divulu didi, Jihova ua uabhela kiavulu oso a mu belesela ni muxima uoso. O divulu dia Jisabhu 3:32, diambe: “O kikutu kiê u ki jituina athu oso aiuka muxima.” Oso a belesela o itumu ia Jihova a exana phala ku tunga mu “balaka iê”—ku a sola phala ku mu bheza, ni ku kala ni ujitu ua ku samba kua muéne.—Jisálamu 15:1-5.
6. Kiebhi ki tu tena kulondekesa kuila tua zolo Jezú, ni kiebhi kia mona Jihova athu a zolo Mon’ê?
6 Jihova ua zolo oso a zolo Jezú, mon’ê umoxi-élele. Jezú uambe: “Muthu se ua ngi zola, kikale u aluka o maka mami; o Tata iami-phe u mu zola. Mu kiki, ni eme ni Tata iami, tuiza kua muene, hé tu tunga-nê.” (Nzuá 14:23) Kiebhi ki tu tena kulondekesa kuila tua zolo Jezú? Tu bhanga kiki, mu ku belesela o itumu iê, ni ku boka o njimbu iambote, ni ku bhanga maxibulu. (Matesu 28:19, 20; Nzuá 14:15, 21) Tu tena ué kulondekesa kuila tua zolo Jezú, kioso ‘ki tu kaiela o phangu iê,’ mu izuelu ietu, mu ima i tu bhanga, né muene tu akua ituxi. (1 Phetele 2:21) Jihova u sanguluka kiavulu mu ku mona athu, a mu suína mu ku kaiela o phangu ia Mon’ê.
7. Mukonda diahi o makamba metu, a tokala ku kala makamba a Jihova?
7 Jihova ua mesena kuma, o makamba mê alondekesa: kixikanu, a kala jifiiele, a belesela, a zola Jezú, ni ku kaiela o phangu iê. Tua tokala ku dibhudisa: O kuila o makamba mami, alondekesa o ídifua íii? O kuila o makamba mami, makamba a Jihova? Kima kiambote se ene a kala makamba a Jihova. Mukonda o athu ala ni ídifua iambote, aboka o njimbu ia Utuminu ua Nzambi, a tena ku tu suínisa ku belesela Nzambi.—Tanga o kaxa, “ Ihi i Bhangesa o Muthu ku Kala Dikamba Dia Mbote?” mu mbandu ia 29.
PHANGU IA BIBIDIA IA LUNGU NI UKAMBA
8. Ihi ia ku uabhela mu ukamba ua (a) Nouemi ni Lute? (b) O minzangala itatu akua Izalaiele? (c) Phaulu ni Timote?
8 O Bibidia i tanga phangu iavulu, ia lungu ni athu a katula mbote mu ku sola makamba ambote. Eie u tena ku tanga o ukamba uexile nau Nouemi, ni mbalakaji iê, Lute, o minzangala itatu akexile mu mbanza ia Babilonha, exile makamba ambote, ni ukamba ua Phaulu ni Timote. (Lute 1:16; Daniiele 3:17, 18; 1 Kolindo 4:17; Filipe 2:20-22) Mu kiki, tua-nda mona phangu ia mukuá: O ukamba uexile nau Davidi, ni Jonata.
9, 10. Kuebhi kua tundu o ukamba ua Davidi, ni Jonata?
9 O Bibidia i tanga kuila, kioso Davidi kia jibha Ngoliia, ‘muxima ua Jonata u takana ni muxima ua Davidi mu ukamba, Jonata anga u zola Davidi kala kia di zolo muene.’ (1 Samuuele 18:1) Kiki, kiene kia mateka o ukamba uâ, sumbala Jonata ua kexile kota, dia Davidi, o ukamba uâ, ua nangenena katé kioso Jonata kiafú mu ita. * (2 Samuuele 1:26) Kuebhi kua tundu o ukamba ua Davidi, ni Jonata?
10 Davidi ni Jonata, akexile makamba ambote mukonda a zolele Nzambi, ni ku kala jifiiele kua muéne. Kiki, kia a bhangesa ku kolesa o ukamba uâ mu nzumbi. Kala muthu, ua kexile ni ídifua ia uabhelele mukuá. Jonata ua diuanene mu ku mona Davidi ku kolokota o ku zokela o dijina dia Jihova. Davidi, ua xila kiavulu Jonata, mukonda muéne ua xila Jihova mu ku bhanga o ima, ni ku dianga o ku ta ku pholo o ibhindamu ia Davidi. Mu kifika, xinganeka o phangu ia bhiti ni Davidi kioso kia kexile ni ibhidi ku muenhu uê, muéne ua tungile mu kikangalakata, kioso kia kexile mu lenga o Sobha ia iibha Saúlu, tata ia Jonata. Mu kulondekesa kuila ua zolo Davidi, Jonata ua balumuka uai mu sota Davidi . . . “u mu suínisa muxima mua Nzambi.” (1 Samuuele 23:16) Xinganeka kiebhi kia divu Davidi kioso kia mono kamba diê Jonata, ueza ku mu suínisa! *
11. Phangu iahi ia tu bhana Davidi, ni Jonata, ia lungu ni ukamba?
11 Ihi i tua di longo ku phangu ia Davidi, ni Jonata? Mu kidi, tua di longo kuma, o kima kia beta-kota kia tokala ku kala nau o makamba, o ídifua iambote ia nzumbi. Kioso ki tu bhanga ukamba, ni athu a bheza kumoxi ni etu, ni ku di longa o itumu ia Nzambi, a mesena o ku kolokota mu ku bheza Nzambi, tu tena ku di suínisa. (Tanga Loma 1:11, 12.) Athu iá, tu a sanga mu kilunga kia Nzambi. O kuila kiki kilombolola kuila, oso ene múia mu iônge, makamba a mbote? Kana.
KIEBHI KI TU TENA KU SOLA MAKAMBA AMBOTE
12, 13. (a) Mukonda diahi tua tokala ku sola kiambote o makamba u tu dilunga nau, katé muene mu kaxi ka jiphange jetu mu kilunga? (b) Mu hama ia dianga, ibhidi iahi ia bhiti na-iu o Jikidistá mu ilunga, ni itendelesu iahi ia a bhana Phaulu?
12 Né muene mu kilunga, tua tokala ku sola kiambote o makamba metu, se tua-ndala ku kala ni makamba a tu kuatekesa ku kula mu nzumbi. O kuila o kitendelesu kiki, ki tu sasumukisa? Mu kidi, kana. Mukonda saí Jikidistá mu kilunga, a bhingi dingi ithangana iavulu, phala ku kula mu nzumbi, kála o ibundu ku muxi, iú i bhinga ithangana iavulu phala kúbhia, o ia mukuá kana. Kiene kimoxi uê, mu kilunga muala jiphange, kala mu kitala kimoxi kia lungu ni ku kula mu nzumbi. (Jihebeleu 5:12–6:3) Mu kiki, tua tokala ku kala ni muanhu, ni kulondekesa henda ku athu a bokona kindala mu kilunga, ni ku jiphange a bhuila mu nzumbi, mukonda tua mesena ku a kuatekesa ku kula mu ukexilu ua nzumbi.— Loma 14:1; 15:1.
13 Mu ithangana ia mukuá, tua tokala ku dilanga ku ukamba u tu bhanga mu kilunga. Mukonda, saí iá, nange a mateka ku kala ni ukexilu ua iibha. A mukuá, nange a kala ni phonzo ku muxima, ni kifua kia ku tatela akuâ. O ilunga mu hama ia dianga K. K., a bhiti ué mu maka enhá. Sumbala exile jifiiele, saí iá, ka kexile ni ídifua iambote mu kaxi ka jiphange. Mukonda mu kilunga kia akua Kolindo, mua kexile jiphange ka kexile mu xikina o milongi ia kexile mu a bhana, kienhiki, poxolo Phaulu ua tendelesa o kilunga: ‘Ki mu di nganale! O ku dilunga ni athu aiibha, ki bolesa o ifua iambote.’ (1 Kolindo 15:12, 33) Phaulu ua dimuna Timote, kuila né muene mu kaxi ka Jikidistá, kueji moneka athu kala ni ídifua iambote. Timote a mu dimuna phala ka dilunge ni athu enhá, akexile ni ídifua ia iibha akexile mu kilunga.—Tanga 2 Timote 2:20-22.
14. Kiebhi ki tu tena ku kumbidila o milongi ia bhana Phaulu, ia lungu ni ku bhanga ukamba?
14 Kiebhi ki tu tena ku kumbidila o milongi i tu sanga mu itendelesu ia Phaulu? Mu ku dituna ku dilunga ni athu oso-oso—ki kale ni jiphange mu kilunga mba ni athu ka tokala mu kilunga—eji tu bhangesa ku kala ni ídifua ia iibha kála ene. (2 Tesalonika 3:6, 7, 14) Tua tokala ku langa o kixikanu kietu. Di lembalala kuila tuala kála tu jiponja, tu tena kulondekesa o ídifua, ni ibhangelu ia makamba metu. Ki tu tena ku ta jiponja mu nvindangale, ni ku kingila kuila ku tunda menha, kiene kimoxi ué ni etu, ki tu tena ku dilunga ni athu ala ni ukexilu ua iibha, etu ni tu kala ni ídifua iambote ku pholo ia athu.—1 Kolindo 5:6.
Eie u tena ku sanga makamba a kidi, mu kaxi ka jiphange jetu mu kilunga
15. Kiebhi ki u tena ku bhanga ukamba ni jiphange a kulu kiá mu nzumbi, mu kilunga?
15 Ki ki bhonzo ku sanga makamba a kidi mu kaxi ka jiphange jetu mu kilunga. (Jisálamu 133:1) Kiebhi ki u tena ku sanga makamba a kulu mu nzumbi mu kilunga? Kioso ki uia ni ku kula mu nzumbi, ni kulondekesa o ídifua iambote, sé phata o jiphange a mu suína mu londekesa o ídifua kála íii, a-nda uabhela o ukexilu uê uambote. Mu kithangana kiki, eie ua tokala ku suína phala ku kolesa dingi o ukamba uê, ni jiphange. (Tanga o kaxa, “ Kiebhi ki Tua Bhange Makamba Ambote,” mu mbandu ia 30.) Bhanga ukamba ni athu alondekesa o ídifua i ua mesena ku kala na-iu. Kaiela o milongi ia Bibidia ia lungu ni ku ‘jikula o mixima ienu’ mu ku bhanga ukamba ni jiphange joso mu kilunga. (2 Kolindo 6:13; tanga 1 Phetele 2:17.) Kana ku bhanga ngó ukamba ni jiphange ala mu kitala kiê. Ijiia-kio kuma Jonata uexile dikota dia Davidi mu kitala kiá mivu. O jiphange a kulu kiá mu kitala, a tena ué ku katula mbote mu ukamba ué ni ku di longa kiavulu mu ima i uejiia.
KIOSO KI BHU MONEKA MAKA
16, 17. Se bhu kala phang’etu, ua tu zuela kima ki tua ki uabhela, mukonda diahi, ki tu tokala ku xa o kilunga?
16 Saí ithangana mu kilunga mua-nda moneka maka mukonda tu sanga-mu athu ka kudila mu kididi kimoxi, kala muthu uala ni ídifua iê. Saí kithangana, phang’etu u tena kuzuela kima ki tu luualesa. (Jisabhu 12:18) Saí kithangana bhu moneka maka, mukonda kala muthu uala ni ifua iê, ni ku kamba ku tonginina kiambote o izuelu ia mu kuetu, mba ku kamba ku xikina o ibanzelu ia akuenu. O kuila tua-nda dibhala mukonda dia ima íii ia moneka, ni ku xisa o kilunga? Kana, se tuala ni henda ia kidi kua Jihova, ni ió a a zolo kua muéne.
17 Mukonda dia ku kala o Mubhangi uetu uene mu dikila o muenhu uetu, Jihova ua tokala tu mu londekesa o henda ietu, ni u bhezelu uetu. (Dijingunuinu 4:11) Tua tokala uê ku xila o kilunga kiê, kia zolo muéne ni ku ki kuatekesa. (Jihebeleu 13:17) Mu kiki, se phang’etu na tu zuela kima ki tua ki uabhela, ki tu tokala ku xa o kilunga, mba hunji ia ku iá mu kilunga. O kuila tueji bhanga kiki? Kana, mukonda Jihova ki muéne ua tu xingi. O henda ietu kua Jihova, ki ia-nda tu bhangesa kuxa o kilunga kiê, ni mundu uê!—Tanga Jisálamu 119:165.
18. (a) Ihi i tua tokala ku bhanga phala ku bhekesa kutululuka mu kilunga? (b) O kuila o ku loloka akuetu, kioso kia tu bhanga kima kia iibha, ki tu bhekela mabesá?
18 O ku zola o jiphange jetu, ku tu bhangesa ku bheka kutululuka mu kilunga. Jihova ka kingila o kuiuka ku jiselevende jê, ja zolo, tua tokala ku kaiela o phangu ia Jihova. O henda i tu bhangesa ku loloka o iluezu ia jiphange jetu, ni kuijiia kuila etu enioso tu akua ituxi, tuene mu lueza ué. (Jisabhu 17:9; 1 Phetele 4:8) O henda i tu kuatekesa ‘ku loloka akuetu.’ (Kolose 3:13) Saí ithangana ki bhonza ku belesela o milongi íii. Se tu ehela kuila o ibanzelu ietu ia iibha, i kala ku muxima uetu, tua-nda bhaka phonzo, mu ku banza kuila o ku kala ni njinda ku muxima, tua mu bhana kaxtiku ku muthu ua tu xingi. Mu kidi, o ku bhaka phonzo ku muxima, ki tena ku tu bhanga kia iibha. Kioso ki tu loloka akuetu, ku tu bhekela mabesá avulu. (Luka 17:3, 4) Ku tu bhekela kutululuka kua muxima, ki bheka paze mu kilunga, ki langa ué o ukamba uetu ni Jihova.—Matesu 6:14, 15; Loma 14:19.
KIOSO KI KU BHINGA KUEHA KU DILUNGA NI MUTHU
19. Ihi i tu bhangesa kueha ku dilunga ni muthu?
19 Saí ithangana tu eha ku dilunga ni muthu a mu kaie mu kilunga. Kiki ki bhita se o muthu u xibhakela o itumu ia Nzambi sé ku diela o kituxi kiê, a mu kaia mu kilunga, mba muthu u xa o kilunga kia Nzambi mu vondadi iê. O Maka a Nzambi a tu tangela kuma, ki tu tokala ‘ku tambulula’ athu enhá. * (Tanga 1 Kolindo 5:11-13; 2 Nzuá 9-11) Ki tu bhonza kiavulu ku bhanga kiki, se o muthu iú ndandu ietu, mba kamba dietu. O kuila tua-nda kala fiiele, ni ku belesela, ni kulondekesa kuila o ufiiele uetu kua Jihova, ni ku Itumu iê kua beta-kota, o ima ioso ndenge? Tua tokala ku lembalala kuila Jihova, ua uabhela o ukexilu ua ku belesela, ni ua ku kala tu ji fiiele.
20, 21. (a) Mukonda diahi ku kaia o muthu mu kilunga kilondekesa kuila a mu zolo? (b) Mukonda diahi tua tokala ku sola kiambote o makamba metu?
20 O ku kaia o muthu mu kilunga, kilondekesa o henda ia Jihova. Kiebhi? Ku kaia muthu ka diela o ituxi iê, kilondekesa henda mu dijina di kola, dia Jihova. (1 Phetele 1:15, 16) O ku kaia o muthu ka diela o ituxi, ki langa o kilunga. Kiki, ki bhangesa kuila o kituxi ki ki sambukila ku jiphange mu kilunga, mu kiki, tu tena kuijiia kuila o kilunga kididi kia ku lengela-mu, ku mundu iú ua iibha. (1 Kolindo 5:7; Jihebeleu 12:15, 16) O kaxtiku ka bhana ku muthu ua te o kituxi, kilondekesa kuila a mu zolo. Nange, kiki kiene kia bhingi phala o muthu ku diela o ituxi iê, na vutuke mu kilunga kia Jihova.—Jihebeleu 12:11.
21 Ki tu tena ku dituna kuma o makamba metu, a tena ku tu longa ima iambote, mba ia iibha, mu kiki, tua tokala ku sola kiambote o makamba u tu kala nau. Se tu sola o makamba a Jihova, phala ku kala makamba metu, ni ku zola oso a a zolo kua Jihova, tua-nda kala ni makamba ambote, ene, a-nda tu kuatekesa ku belesela ioso ia uabhela Jihova.
^ kax. 2 O kizuelu mu Hebalaiku “u kala,” kilombolola ué, “ku dilunga ni” ni ku “kala ni ukamba ni.”—Afundixi 14:20; Jisabhu 22:24.
^ kax. 4 Mu ku bhinga kuila, Mbalahamu u mu bhana mon’ê, Izake, Jihova ua kexile mu londekesa o sata ia ku bhana, mon’ê umoxi-élele. (Nzuá 3:16) Jihova k’ehela Mbalahamu ku satela mon’ê, Izake, bhu kididi kia Izake, Jihova ua bhana kambudi, phala ku ka satela.—Dimatekenu 22:1, 2, 9-13.
^ kax. 9 Davidi uexile hanji “munzangala” kioso kia jibha Ngoliia, kioso Jonata kiafu, nange Davidi ua kexile ni 30 a mivu. (1 Samuuele 17:33; 31:2; 2 Samuuele 5:4) Nange, Jonata ua kexile ni 60 a mivu kioso kiafu, mu ku mona, ua kexile muadiakimi ua tundu Davidi mu 30 a kitala.
^ kax. 10 Kála ki tanga o divulu 1 Samuuele 23:17, Jonata uambe pondo jitanu, phala ku suínisa Davidi: (1) Ua mu suínisa phala ka kale ni uôma. (2) Ua mu ambela kuila tat’ê, Saúlu, keji tena ku mu kuata. (3) Ua mu ambela kuma muéne, ua-nda kala ku ungana ua ku tumina Izalaiele kála kia kanena Nzambi. (4) Ua kanena kuila ua-nda kala kamba dia Davidi. (5) Uambe kuila Saúlu, ua kijidile kuila Jonata ni Davidi exile makamba.
^ kax. 19 Se ua mesena kuijiia dingi ihi i ua tokala ku bhanga, ni muthu ua xisa o kilunga kia Nzambi mu vondadi iê, mba a mu kaie, tanga o Kibandekesu mu jimbandu ja 207-209.


text:
DIAMBU DIA KAPA | O KUILA O UNGIJIIE UA ATHU UALA KOTA O BIBIDIA NDENGE?
O Kuila ua mu Katula Mbote ku Ibhangelu ia Jingijiie?
Saí dicionário diambe kuila o ungijiie, “o ku di longa kiambote o ibhangelu ni ifua ia ima iene mu ngongo mu ku i tonginina kiambote, ku i fikisa ni ku i zonga.” Phala kubhanga ioso íii, kubhinga nguzu iavulu, kutena ué kubhuidisa o muthu. O jingijiie a bhita ji semana javulu, jimbeji katé muene mivu iavulu mu kufikisa ni kutonginina o ima. Saí ithangana né muene ni nguzu ioso ia bhanga, kene mu sanga o ima iene mu sota, maji o jingijiie ene mu bhanga ima iavulu iene mu kuatekesa o athu. Tala o ifika íii.
Saí ditenda mu ixi ia Europa diene mu bunda plastico ni ikenzelu ia katunda phala ku bhanga makina i tena ku kenzula o menha phala o muthu ka kuate uhaxi mu ku nua menha ezala ni ibamba. O ji makina jiji jene mu kuatekesa kiavulu o athu mu ithangana ia mavuua kála o divuua dia bhiti mu ixi ia Haiti ku muvu ua 2010.
O jingijiie, a te bhulu makina a ixana satelite mba GPS. Ku dimatekenu, o GPS íii a i bhangele ngó phala kukuatekesa o masoladi, maji iene i kuatekesa ué o endexi a makalu, a iphululu ni a ji naviiu; i kuatekesa ué o manhanga ni akua ku banda o milundu phala a tene kusanga o njila. Tu sakidila o jingijiie a bhange o makina íii ia GPS, i tena ku kuatekesa o muthu kubhixila bhuoso bhua mesena.
Eie uala ni mutelembe ua kafuetele, komputadolo mba internete? Ua katele kiá kiavulu, maji mukonda dia uhete ni unjimu ua jingijiie mu kusanga ukexilu ua ubhe ua kusaka, eie ua disanze? Uene múia kididi kiéngi ni iphululu? Se kiene, ijiia kiu kuma ua mu katula mbote mu ima i bhanga o jingijiie phala o athu. Mu kiki, o unjimu ua jingijiie u ku bhekela mbote mu maukexilu avulu.
O DISUKILU DIA UNJIMU UA JINGIJIIE
Phala kubandekesa o kuijiia kuâ, o jingijiie ja lelu a mu tokuesa kiavulu o ima iene mu ngongo. O jingijiie ji kalakala ni atomo a mu tokuesa kiavulu kiebhi ki kalakala o ima iala moxi ia atomo. Jingijiie ja mukuá mu mazunda ni mazunda a mivu ene mu sota kutendela kiebhi kia moneka o ngongo. Mu kutokuesa mu ididi iavulu, saí jingijiie amba kuila se o Nzambi uávu o Bibidia, muthu ua kidi muene, a-nda tena ku mu sanga.
Saí jingijiie ja katunda ni akua uanji aia dingi dikanga mu kubanza. Ene a xikina ia zuela o ngijiie ngana Amir D. Aczel kuila, “se-ku kima kilondekesa kuila kuene Nzambi.” Mu kifika, saí ngijiie ia fuma uambe kuila, “o ku kamba kima kilondekesa kuila kuene Nzambi ua bhange o ngongo ioso, kulondekesa kuila mu kidi ki kuene Nzambi.” Jingijiie ja mukuá amba kuila o Nzambi uávu o Bibidia, ua bhange o ima ni “ipheteka” mba mu ukexilu ki tu tena ku u jimbulula.” *
Maji tua tokala kuibhula: O kuila o jingijiie a di longo kia soko ia lungu ni ngongo, a tena kujimbulula kiambote o ima? Kana. O jingijiie a tungununa ima iavulu ia ubhe, maji jingijiie javulu a xikina kuila kuene hanji ima iavulu ia kambe o kuijiia, nange nuka a-nda tena ku i ijiia. O ngijiie ia katunda ua tambula o kikoué kia Nobele mukonda dia kutendela kiambote o ima iene mu ngongo, ngana Steven Weinberg uambe: “Nuka tua-nda tena kukala ni kuijiia kua soko kua lungu ni ima.” O mulongexi ngana Martin Rees, ua soneka: “Sai ima o athu nuka a-nda i tendela.” Tu tena kuzuela kuila kuene ima iavulu mu ngongo, iofele mba ia makota, katé kiki o jingijiie ka tena ku ijimbulula. Tala o ifika íii:
O jingijiie akua ku di longa o idiandu ia mikutu ia athu ni ia iama, kene mu tendela kiambote o ima iene mu bhita mu ji célula ja athu ni ja iama. Kiebhi o ji célula kiene mu bhinga nguzu iavulu, kiebhi kiene mu bhanga o ji proteina ni kiebhi kia di uanuna mudiâ. O ibhuidisu íii o jingijiie katé kiki ka i tambuijila hanji.
O kuijiia kuila kuene nguzu i sunga o muthu ni ima, kuene mu kuendesa o athu izuua ioso. Maji katé kiki, o jingijiie kene mu tena ku i jimbulula. Ene kejiia kiambote kiebhi o nguzu íii i sunga o muthu kioso muéne kia tuka mba kiebhi o dieji di kala muene ku muxinda uê mu ku nhunga o ixi.
O jingijiie akua ku di longa o ngongo, amba kuila 95 a ji pursentu ja ima iene mu ngongo kana-ku makina i tena ku i mona mba ku i kuata. O jingijiie jiji, a uana o ima mu ibuka iiadi, ima ia vundu ni nguzu ia vundu. Kana-ku muthu uejiia kiebhi kiala o ima íii.
Kuene hanji ima ia mukuá a kambe kuijiia, o ima íii iene mu bhidika o kilunji kia jingijiie. Mukonda diahi kima kiambote kuijiia o maka enhá? Saí ngijiie musoneki, uambe: “O ima i tua kambe o kuijiia ia beta mu kuvula, o ima i tuejiia ndenge. Mu diami, o kuijiia o kidi kiki, kieji bhangesa o athu ku jikula o mixima iâ phala kuijiia dingi ima ia mukuá, mu veji dia ku di zangeleka mu kufika kuila ejiia kiá ioso.”
Kiki-phe se ua mu dibhuidisa se o ungijiie ua athu uala kota o Bibidia ndenge, anga u kamba ku dielela kua Nzambi, xinganeka mu kifika kiki: Se o jingijiie ni jifalamenda jâ ja katunda ene mu tena kuijiia bhofele o ima ia bhange Nzambi, o kuila kima kiambote kudituna o ima ia kambe kuijiia o jingijiie? Ku disukilu dia milongi ia lungu ni ima iene ku dimbinza, o divulu Enciclopédia Britanica diambe: “Mu ku bhita 4.000 ja mivu mu ku di longa o ima iene ku dimbinza, kiene mu bhonza hanji ku di longa o ngongo, kála kia bhonzele ku akua Babilonha.”
O Jimbangi ja Jihova a xila o ibanzelu ia athu ia lungu ni maka enhá. Etu tu di suínisa kukaiela o itendelesu ia Bibidia: “Kalenu mu athu mua tetuluka, athu oso a m’ijiie na-kiu.” (Filipe 4:5) Mukonda dia kiki, tua ku suínisa kuijiia kiebhi o milongi ia Bibidia ni ima i xikina o jingijiie saí bhabha ia difu.
^ kax. 9 Saí athu a dituna o Bibidia mukonda dia ulongelu ua jingeleja, ene mu u lungulula ithangana ioso kála o ulongelu ua kuila o ixi o muxima ua ngongo ioso, mba o ulongelu ua kuila Nzambi ua bhange o ngongo mu izuua isamanu kala kizuua ni 24 kia ji ola.


text:
Musoso 95: Kiebhi Jezú Kia Kexile Mu Longa
SAÍ kizuua Jezú uambela o diiala, kuma muéne ua tokalele ku zola akuâ. O diiala uebhula Jezú: ‘O mukuetu-phe nanhi?’ Mbe, Jezú uejidile se ihi ia kexile mu banza o diiala. O diiala ua banzele kuma athu a ixi iê, ni ia ngeleja iê, ene ngó u tu zola. Kienhiki, ndoko tu tale, ihi ia mu tangela Jezú.
Mu ithangana ia mukuá, Jezú uakexile mu a longa, mu musoso. Kienhiki kiene kia bhangele. Muéne ua tange o musoso ua mukuá Judé ni mukuá Samádia. Tua dilongo kiá kuma, akua Judé ka di zolele ni akua Samádia. Íii iene o musoso ua Jezú:
Saí kizuua, mukuá Judé uakexile mu bhita mu njila ia mulundu ua Jedikó. Maji o jibandi ja mu kuata. A mu katula o kitadi kioso, iu a mu beta katé kiexile kuaji phala kufuá.
Anga, kua moneka mu njila mukunji ua Judé. Muéne ua mono o diiala a mu bhé-kibetu. Ihi ia bhange muéne? Muéne ua somboka ku mbandu iéngi ia njila, iu uaié. Kua bhiti ué muthu uéngi, mukuá ngeleja. Muéne uexile Levita. O kuila muéne uemanene? Kana, muéne kemanene phala ku kuatekesa o diiala a mu bhê-kibetu. Eie ua mu mona o mukunji mu njila ni Levita, a múia kala muthu ni njila iê.
Maji-phe, tala se nanhi uala ni diiala a mu bhê-kibetu. Muéne mukuá Samádia. Muéne ua kuatekesa o Judé. Ua mu te milongo mu jifidila jê. Inga uambata o Judé mu kididi kia tokalele phala muéne ku nhoha ni ku mu saka.
Kioso kia zubha ku tanga o musoso, Jezú uebhula o diiala: ‘Mu kitatu kiâ, nanhi ua bhange o mbote ku diiala a mu bhê-kibetu? Uexile o mukunji, o Levita mba o mukuá Samádia?’
O diiala ua tambuijila: ‘O mukuá Samádia. Muéne ua bhangele o mbote ku diiala a mu bhê-kibetu.’
Jezú uixi: ‘Ua lungu’ê. Kienhiki, ndé ka bhange ku akuenu, kála kia bhange muéne.’
O ilongesu ia Jezú, ki ia ku uabhela? Tu tena ku dilonga maka avulu se tuívua ioso ia zuela Jezú mu Bibidia, ki kiene?
Luka 10:25-37.
Ibhuidisu
- Ihi iebhula o diiala kua Jezú, ni mukonda diahi?
- Mu ithangana ia mukuá kiebhi Jezú kia kexile mu longa, ni ihi i tua dilongo ia lungu ni Jijudé, ni akua Samádia?
- Mu musoso ua tangele Jezú, ihi ia bhitile ni mukuá Judé mu njila ia Jedikó?
- Ihi ia bhitile kioso o mukunji Judé ni mukuá Levita kia bhitile mu njila?
- Mu fikula, nanhi ua mu kuatekesa o Judé ua kumbama?
- Kioso kia zubha Jezú ku tanga o musoso, ihi iebhula muéne, ni kiebhi kia tambuijila o diiala?
Ibhuidisu ia mukua
- Tanga Luka 10:25
Mu veji dia ku tambuijila ngó, kiebhi kia kuatekesa Jezú o mesene ia Kitumu ku xinganeka o maka? (Luka 10:26; Mat. 16:13)
Kiebhi o ilongesu ia Jezú, ni ifika ia kuatekesa athu ku xisa o kathombo? (Luka 10:36, 37; 18:9)


text:
O Kuila Íii Iene ia Mesenene Nzambi?
TANGA o jurnale ioso-ioso. Tala mu mutelembe ua izunzumbia, mba uivua njimbu mu mutelembe ua ifofo. Ua-nda kuívua misoso iavulu ia lungu ni usuéia, ita ni ijibhanganga! Xinganeka mu ibhidi iê. Nange o uhaxi mba o kufuá kua muthu u ua zolo u ku bhekela malamba. Nange eie u divua kála Jobe diiala diambote uambele, “o ki ngi kala ngi mukua phulu.”—Jobe 10:15.
Dibhule mudiê:
- O kuila íii iene ia mesenene Nzambi phala eme ni athu uoso?
- Kuebhi ku ngi tena ku sanga o kikuatekesu phala o ibhidi iami?
- O Kuila saí kizuua tua-nda kala ni kutululuka mu ixi?
O Bibidia itambuijila o ibhuidisu íii.
O BIBIDIA I LONGA KUMA NZAMBI UA-NDA BHEKA O UKEXILU IÚ:
“Muène u a kondona o masoxi moso ku mesu mâ! Ki ku kala dingi kùfua, nè ngó mukôndo, mba kudila, mba kukata. Mukonda ima ia diangèle-ku, ia bhiti.”—Dijingunuinu 21:4
“Inema ia kà tuka-tuka kala jimbambi.”— Izaia 35:6
“O mesu a ifofo a kà jikuka.”— Izaia 35:5
“Oso ala mu jimbila ni…kutunda-mu.”— Nzuá 5:28, 29
“Ki bhua ka kala mukua-bhata…uila: ‘Nga kata.’”—Izaia 5:28, 29
“Mu ngongo mu kale nzungule ia masa katé ni ku thandu dia milundu.” —Jisálamu 72:16
TAMBULA O MBOTE KU ILONGESU IA BIBIDIA
Kana ku dituna ioso i tua tange ku dima, kála ima sé valolo. Nzambi ua kanena ku bhanga o ima íii, o Bibidia u tu tangela kiebhi muéne kia-nda bhanga kiki.
Maji o Bibidia ki izuela ngó maka enhá. Iene i bhana o ndunge phala eie ku kala ni muenhu ua uabha lelu. Xinganeka hanji mu ibhindamu iê, ni mu ibhidi iê. Nange ia lungu ni ngadiama, maka ku muiji, ku kata, mba kufuá ua muthu u tua zolo. O Bibidia i tena ku u kuatekesa mu bhânga ni ibhidi lelu, ni ku u bhana o itambuijilu ia ibhuidisu kála íii:
- Mukonda diahi tuene mu tala hadi?
- Kiebhi ki tu tena ku bhânga ni ibhindamu ku muenhu?
- Kiebhi ki tu tena ku zediuisa o muiji uetu?
- Ihi i bhita n’etu ku’alunga?
- O kuila saí kizuua tua-nda mona dingi o jindandu jetu, ni makamba mê-tu ai ku’alunga?
- Kiebhi ki tu tena ku kala ni kixikinu, kuma Nzambi ua-nda kumbidila o ikanenu iê?
O ku tanga o divulu didi, idikisa kuma eie ua mesena kuijiia ihi I longa o Bibidia. O divulu didi dia-nda ku kuatekesa. Tala kuma, ku disukilu dia dífue, Kuala o ibhuidisu ia lungu ni jimbandu. Jimidi ja athu a mu di longa o Bibidia ni Jimbangi ja Jihova, a zolo o ilongesu íii ia ibhuidisu ni itambuijilu. Tua kingila kuma eie ué i ku uabhela. Tambula o mabesá a Nzambi, ni u kale ni kisangusangu kioso ki ua mu di longa, mu kidi ihi i longa o Bibidia!
IJIIA O BIBIDIA IÊ
MU BIBIDIA muala 66 ia madivulu. O madivulu a uanuna mu ibatulu ni mu jivelusu. Kioso kia tanga o mikanda ikôla mu divulu didi, o kijimbuete kia dianga, kilondekesa kibatulu kia divulu dia Bibidia, o kijimbuete kia kaiela-ku, kilondekesa o velusu. Mu kifika, o kilomboluelu kia “2 Timote 3:16” ilondekesa o mukanda ua kaiadi ua divulu dia Timote mu kibatulu 3 mu velusu ia 16.
Eie ua-nda kuijiia o Bibidia kioso ki ua-nda sota o ibatulu ia mikanda ikôla, iala mu divulu didi. Kienhiki, mukonda diahi ki u mateka kiá ku tanga o Bibidia, izuua ioso? Se u tanga ibatulu itatu mba itanu mu kizuua, ua-nda tanga o Bibidia ioso mu muvu umoxi.


text:
KIBATULU MOXI
Kiebhi o Kidi Kia Lungu ni Nzambi?
O kuila Nzambi ua ku zolo?
Nzambi nanhi? Muéne uala ni dijina?
O kuila tu tena ku zukama kua Nzambi?
UA MONO kiá kiebhi o tuana a uabhela kuibhula? Avulu, a mateka kuibhula kioso kia di longa zuela. Ni mesu a jikuka, ene a ku tala ni ebhula ima kála: Mukonda diahi diulu dia zulu? Kiebhi kia bhange o jithéthembua? Nanhi ua longo o jinjila kuimba? Eie nange u fikisa ku tambuijila, maji um ithangana ia mukuá ki bhonza. Né muene ki u tambuijila kiambote, u kuibhula dingi: Mukonda diahi?
2 Ki ana-ndenge ngó ebhula. Kioso ki tu kula, tu suluka mu ku bhanga ué ibhuidisu. Tu bhanga kiki phala ku sanga o ukexilu uetu, phala tu di longe o iluezu i tua tokala ku lenga, mba kuijiia o ima ia mukuá. Maji athu avulu eha o ku bhanga ibhuidisu, bhenge-bhenge o ibhuidisu ia beta-kota. Mu kusukáko, ene ka-ndala dingi ku sota o itambuijilu.
3 Xinganeka mu ibhuidisu kiala ku thandu dia divulu didi, mba mu ibhuidisu iala ku dimatekenu dia kibatulu kiki. Íii o ibhuidisu ia beta-kota i ua tokala ku bhanga. Maji saí athu a lembua ku sota o itambuijilu. Mukonda diahi? O kuila o Bibidia itambuijila? A mukuá a banza kuila o itambuijilu ia bhonzo ku i tendela. A mukuá a kala ni hele kuma o ku ibhuidisa ku kuatesa jisonhi. A mukuá ehela atuameni a jingeleja ni ji mesene, phala a a lombuelela o ibhuidisu iâ. Abha eie?
4 Tuejiia kuma, eie ua mesena kuijiia o itambuijilu ia beta-kota ku muenhu. Sé phata, eie ua dibhuile kiá: ‘Mukonda diahi tuala ku muenhu? O muenhu iú uene ngó? Mu kidi, Nzambi nanhi?’ Kia uabha kuibhuidisa kienhiki, kana kueha kuibhula, katé ki u sanga o itambuijilu ia kidi. O mesene ia fuma, Jezú Kristu uambe: ‘Bhinga, a-nda ku bhana; sota, ua-nda sanga; phupa, a-nda ku jikuila.’ -Matesu 7:7.
5 Se u “sota o itambuijilu ia ibhuidisu ia beta-kota, ua-nda tambula mabesá avulu. (Jisabhu 2:1-5) Nange a mukuá a kuambela kia kima, maji kuala itambuijilu, eie u tena ku i sanga-mu Bibidia. O itambuijilu ki ia bhonzo ku i tendela. Iene, i ku bhana kidielelu ni kisangusangu. Iene, i tena ku ku kuatekesa ku kala ni muenhu ua sanguluka lelu. Phala ku mateka, ndoko tu di longe o kibhuidisu kiene mu thandanganhesa athu avulu.
O KUILA NZAMBI KA TU SUU?
6 Saí athu a banza kuma o kitambuijilu kia kibhuidisu kiki, kidi muene. Ene amba, ‘se Nzambi ua tu zolele’ ‘o mundu ki ueji kala kididi kia uabha?’ kioso ki tu tala mu kaxaxi ketu, tu mona o mundu uezala ni ita, ni ku di zemba, ni hadi. Etu’oso tuene mu kata, tu bhita ni jiphaxi, tu funda athu u tua zolo. Kienhiki, saí athu ebhuidisa, ‘se Nzambi ua tu zolele, muéne keji fidisa, o ima íii ku bhita ni etu?’
7 O jimesene ja jingeleja uê a bhangesa athu ku banza kuma Nzambi kale ni henda. Kiebhi-phe? Kioso ki bhita o ibhidi, ene a zuela kuma, o vondadi ia Nzambi. Mu kidi o jimesene jiji a tatela Nzambi mu ima ioso ia iibha iene mu bhita. O kuila, kiki kiene o kidi kia lungu ni Nzambi? Mu kidi ihi i longa o Bibidia? O divulu dia Tiiaku 1:13 di tambuijila: “o muthu kia dianguka mu ithangana ia malamba ienhi’íi, k’ele, uixi: Nzambi muène ua ngi diangula. Mukonda Nzambi kene ku mu diangula ku kima kiaiibha kioso-kioso, o muéne ué kene mu diangula muthu.” Kienhiki, Nzambi ki muéne uene mu bheka o ima ia iibha i bhita ku mundu. (Jobe 34:10-12) Mu kidi, muéne uehela o ima ia iibha ku bhita. Maji ki kiene kimoxi kuehela kima ku bhita, ni ku ki bheka.
8 Mu kifika, xinganeka o tata mukuá unjimu, mukuá henda, uala ni mona ua kulu kiá, uala hanji kubhata. Se o mona iú u bhukumuka, ni u sola ku thunda kubhata, o tat’ê ka mu fidisa ku thunda. O mona u sola o njila ia iibha, ni u di ta mu ibhidi. O kuila o tat’ê muéne ua mu bhekela o ibhidi? Kana. (Luka 15:11-13) Kiene kimoxi ué, Nzambi ka fidisa athu ku kaiela o njila iâ ia iibha iene mu sola, ki muéne uene mu kua bhekela o ibhidi. Mukonda dia kiki, ki tua tokala ku tatela Nzambi mukonda dia ibhidi ioso ia athu.
9 Nzambi ua lungu mu kuehela, athu ku sola o njila iâ, ia iibha. Mukonda o Mubhangi uetu mukuá unjimu, ni muteni-a-ioso, ki bhuala muthu u mu jijidika ku tu jimbulula se mukonda diahi. Maji mu henda iê, Nzambi ua tu jimbulula. Eie ua-nda di longa dingi ia lungu ni maka enhá, mu kibatulu 11. Maji tua tokala ku xikina kuma Nzambi ki mukuá ki kuma kia maka u tu bhita nau. Muéne u tu bhana o kidielelu kia ku batula o maka!—Izaia 33:2.
10 Nzambi muthu ukôla (Izaia 6:3) Kiki kilombolola kuma, muéne muthu ua iuka iu ua zela. Ki bhuale kima kia iibha ko kuê. Tu tena ku mu dielela ni kidi kioso. Ki kiene kimoxi ni athu a kambe o kuiuka, a bhukumuka. Katé muene, saí jinguvulu ja mbote kene mu tena ku zubha o ima ia iibha iene mu bhanga athu a bhukumuka. Maji Nzambi o muteni-a-ioso. Muéne u tena, iu ua-nda zubha o kuiibha kuoso, kuene mu talesa hadi ku athu. Kioso Nzambi kia-nda ki bhanga, muéne ua-nda zubha o kuiibha kuoso katé ku hádia!—Jisálamu 37:9-11.
KIEBHI KI MONA NZAMBI O JIPHAXI JI TU BHITA NA-JU?
11 Kiebhi Nzambi kia mona ioso i bhita ku mundu ni ku muenhu uetu? O Bibidia i longa kuma Nzambi kia “mu uabhela o ku batula mu kidi.” (Jisálamu 37:28) Kienhiki, muéne u mona o ima ia iuka ni ia iibha. Muéne ua zembe o ku iibha kuoso. Bibidia izuela kuma Nzambi “kia mu bhekela lamba ku muxima uê” kioso m’ukulu o kuiibha kuezalele mu ngongo. (Dimatekenu 6:5, 6) Nzambi ka lunguluka (Malakiia 3:6) Muéne ua zembe hanji ku mona o jiphaxi mu ngongo. Nzambi ua zembe uê ku mona athu ku tala o hadi. O Bibidia izuela, “Muène ua mi kuatela muanhu.”—1 Phetele 5:7.
12 Kiebhi ki tu tena kuxikina kuila Nzambi ua zembe o hadi? Ndoko tu tale polova ia mukuá. O Bibidia i longa kuma o muthu a mu bhange ni kidifuanganu kia Nzambi. (Dimatekenu 1:26) Etu tuala ni ídifua iambote mukonda Nzambi uala na-iu. Mu kifika, o kuila eie u kala ni dilamba kioso ki u mona athu a mu tala o hadi? Se ima ia iibha ia ku iibhila, ijiia na-kiu kuma Nzambi ia beta ku mu iibhila.
13 Kima kimoxi kia beta-kota ku athu, o ku tena ku zola. Kiene ué kia kala Nzambi. O Bibidia i longa kuma “ Nzambi henda.” (1 Nzuá 4:8) Etu tu zola mukonda Nzambi ua tu zolo. O kuila o henda ieji ku bhangesa ku bhuisa o hadi ni ku iibha kuoso mu ngongo? Se eie ua tenene ku bhanga kiki, ueji ki bhanga? Mu kidi ueji ki bhanga! Xikina kuila Nzambi ua-nda zubha o jiphaxi ni ku kamba o kuiuka. O ikanenu ia tange mu dimatekenu dia divulu didi, ki nzoji kana. O ikanenu ia Nzambi ia-nda dikumbidila ni kidi kioso! Phala ku xikina mu ikanenu íii, eie ua tokala kuijiia dingi ia lungu ni Nzambi ua kanena o ima íii.
NZAMBI UA MESENA KUILA EIE U MUIJIIE
14 Se ua mesenene kuila o muthu o kuijiia, ihi ueji bhanga? Kueji mu tangela o dijina diê? O kuila Nzambi uala ni dijina? O jingeleja amba kuila o dijina diê “Nzambi” mba “Ngana” maji iá, ki majina a muthu. Ene, majina a ujitu, kála “sobha,” ni “mukulundu.” O Bibidia i longa kuma Nzambi uala ni majina a ujitu. “Nzambi” ni “Ngana” ene o majina a mukuá a ujitu. Kienhiki, o Bibidia i longa ué kuma Nzambi uala ni dijina diê muene: Jihova. O divulu dia Jisálamu 83:18 dizuela kuma: “Eie ngó uavu o dijina diê dia Jihova, ku moneka luiadi; eie-muène ngó Suke-ku mu ngongo ioso.” Se mu Bibidia iê ki mu moneka o dijina didi, ua tokala ku sota mu Kibandekesu, phala kuijiia se mukonda diahi ki di moneka-mu. Mu kidi o dijina dia Nzambi dimoneka ji midi ja veji mu isoneku iokulu ia Bibidia. Kienhiki, Jihova ua mesena kuila eie uijiia o dijina diê ni u di tumbule. Muéne ua tu bhana o Bibidia phala tu muijiie.
15 Nzambi ua di luku o dijina diala ni ijimbuluilu avulu. Dijina diê Jihova, dijimbulula kuma, Nzambi u tena ku bhanga ioso ia mesena ni ku kumbidila ioso ia kanena.* O dijina dia Nzambi diene dimoxi-élele, ki dia difu. Dia tokala ngó kua muéne. Jihova muéne ngó u moxi-élele mu ukexilu uoso. Kiebhi-phe?
16 Tua mono kuma o divulu dia Jisálamu 83:18 dizuela ia lungu ni Jihova: “Eie-muène ngó Suke-ku.” Kienhiki Jihova ngó a mu ixana “o Mutene-a-Ioso.” O divulu dia Dijingunuinu 15:3 dizuela: “Eie Ngana [Jihova], Nzambi, Muteni-a-Ioso, o ikalakalu ié kukula kuahi, ikalakalu i diuanesa kinéne! Eie, Ngana [Jihova], u Sobha ia miji ioso, [inangenena, NW].” O dijina dia ujitu “ o Mutene-a-Ioso” di tu longa kuma Jihova ua beta-kota mu kutena. O kutena kuê ki kuale muthu uala na-ku; muéne u Suke-ku. O dijina dia ujitu ‘Sobha inangenena’ di tu lembalala kuma Jihova ka difu ni muthu uéngi. Muéne umoxi-élele tundé dia tundé. O divulu dia Jisálamu 90:2 dizuela: “tunde xahulu katé ku hádia, eie Nzambi u nangenena.” Kiki madiuanu, ki kiene?
17 O Jihova ué ka difu ni muthu, muéne ngó o Mubhangi. O divulu dia Dijingunuinu 4:11 dizuela: “Eie u Ngana ietu [Jihova], Nzambi ietu! Kia ku fuama o kutambula fuma, ni ujitu ni unéne. Mukonda é’Muéne ua bhanga ioso, o vondadi ié iene ia i bhangesa kuiza-ku, íi ia di bhange, íi iala-ku.” Ioso iu u tena kubanza—kála o ji-anju ku diulu, o jithéthembua ji bhenha mu usuku ku diulu ni ibundu i sabhuka ku mixi, o jimbeji jala mu kalunga ni mu jingiji—ioso iala ni muenhu, mukonda Jihova muéne o Mubhangi!
U TENA KU ZUKAMA KUA JIHOVA?
18 Ku tanga ia lungu ni ídifua ia Jihova, i bhangesa athu a kamúkua ku banza kuma kia bhonzo ku mu zukama. Ene a banza kuila Nzambi muthu uonene, kienhiki nuka a-nda tena ku zukama kua Nzambi. O kuila o ku banza kienhiki kiauabha? O Bibidia ki i longa kienhiki. Iene i zuela ia lungu ni Jihova: “Muéne kana muthu ua mu kala dikanga.” (Ikalakalu 17:27) O Bibidia ué i tu longesa: ‘Zukamenu kua Nzambi, muéne u mi zukama enu.’ -Tiiaku 4:8.
19 Kiebhi ki u tena ku zukama kua Nzambi? Phala ku mateka, kolokota ku bhanga i ua mu bhanga kindala-ku di longa ia lungu ni Nzambi. Jezú uambe: “O muenhu ki uàbhua uenhú: kuila oso a kuijiie eie u Nzambi ia kidi umoxi-élele, ni kuijiia ue [Jezú] Kristu, ió ua mu tumu eie.” (Nzuá 17:3) Kiene, i Bibidia i longa kuma o ku di longa ia lungu ni Jihova ni Jezú, i tuendesa katé ku “muenhu ki uabhua”! kala kia ki tange kiá, “Nzambi henda” (1 Nzuá 4:16) Jihova uala ué ni ídifua ia mukuá ia iuka. Mu kifika, o Bibidia iambe kuma Jihova o “Nzambi ia jihenda ia [kidi], ua lunduka, u kolokota mu kuthathamana, ukôla mu kuatela henda, ufiiele u vula.” (Makatukilu 34:6 NW) Muéne muthu “uambote, u lenduka ku loloka.” (Jisálamu 86:5) Nzambi mukuá muanhu. (2 Phetele 3:9) Muéne mukuá ku iuka. (Dijingunuinu 15:4) Kioso ki u tanga mu Bibidia, ua-nda mona kiebhi Jihova kiene mu kuidikisa kuma muéne uala ni ídifua íii ni ia mukuá dingi ia uabha.
20 Mu kidi, ki tena ku mona Nzambi, mukonda muéne nzumbi. (Nzuá 1:18; 4:24; 1 Timote 1:17) O ku di longa ia lungu ni muéne mu Bibidia, ua-nda muijiia kala muthu. Kala kiambe o mukuá jisálamu, eie u tena ‘ku tala o ku uabha kua Jihova.’ (Jisálamu 27:4; Loma 1:20) Se u kolokota ku di longa ia lungu ni Jihova, ua-nda mona kuma muéne muthu ua kidi, ua-nda mesena ku mu zola ni ku mu zukama dingi.
21 Ua-nda kuijiia se mukonda diahi o Bibidia i tu longa ku mona Jihova kála Tat’etu. (Matesu 6:9) Muéne ka tu bhana ngó o muenhu, maji ua mesena ué kuma tu kala ni kisangusangu ku muenhu—kála ki mesena o tata phala an’ê. (Jisálamu 36:9) O Bibidia i longa ué kuma athu a tena ku kala makamba a Jihova. (Tiiaku 2:23) Xinganeka—eie u tena ku kala dikamba dia Mubhangi ua ngongo ioso!
22 Se u kolokota ku di longa o Bibidia, ua-nda mona kuila saí athu a-nda ku jijidika ku bhuila o ku di longa. Ene nange a kala ni hele kuma eie ua-nda xisa o kixikinu kiê kiokulu. Maji kana kuehela muthu u ku fidisa ku bhanga o ukamba ua beta-kota ku muenhu.
23 Mu kidi, o dimatekenu ua-nda sanga-mu ima ki ua-nda ku i tendela kiambote. Nange eie u kala ni jisonhi ja ku bhinga ki kuatekesu, maji kana kuehela kuma o jisonhi ji ku fidisa. Jezú uambe kuma, kima kiambote ku tululuka kála ana-ndenge. (Matesu 18:2-4) Kála ki tuejiia kiá, ana-ndenge ebhuidisa kiavulu. Nzambi ua mesena kuila eie u sanga o itambuijilu. O Bibidia iximana athu a mesenene ku di longa ia lungu ni Nzambi. Ene akexile mu bhitulula o mikanda-ikôla phala kuijiia se o ima ia kexile mu di longa, kiene o kidi.—Ikalakalu 17:11.
24 O ukexilu uambote phala kuijiia ia lungu ni Jihova, o ku di longa o Bibidia. Iene ki ia difu ni madivulu a mukuá. Mu ukexilu uahi? O kibatulu ku pholo kia-nda tanga o maka enhá.
IHI I LONGA O BIBIDIA
- Nzambi ua tu zolo.—1 Phetele 5:7.
- O dijina dia Nzambi, Jihova.—Jisálamu 83:18.
- Jihova u ku ixana phala ku mu zukama.—Tiiaku 4:8.
- Jihova mukuá henda, mukuá mbote, ni mukuá kuloloka.—Makatukilu 34:6; 1 Nzuá 4:8, 16.
* Muala dingi ilombuelelu ia lungu ni dijimbuluilu, ni kiebhi kia zuela o dijina dia Nzambi, mu Kibandekesu.
Ibhuidisu
1, 2. Mukonda diahi kima kiambote kuibhuidisa?
3. Mukonda diahi athu a lembua ku sota o itambuijilu ia beta-kota ia maka iebhuidisa?
4, 5. Iebhi o ibhuidisu ia beta-kota ku muenhu, ni mukonda diahi tua tokala ku sota o itambuijilu?
6. Mukonda diahi athu avulu a banza kuila Nzambi ka suu kioso ki tu bhita ni jiphaxi?
7. Kiebhi o jimesene já jingeleja ji bhangesa athu avulu kubanza kuma Nzambi kala ni henda? Um kidi ihi i longa o Bibidia ia lungu ni jiphaxi ji tu bhita na-ju?
8, 9. Kiebhi ki tu tena kuidikisa o kuehela o hadi ku bhita, ni ku ibheka? Mukonda diahi ki kima kiambote ku tatela Nzambi mukonda dia kuehela o mundu ku kaiela o njila iâ ia iibha?
10. Mukonda tu tena ku kala ni kidielelu kuma Nzambi ua-nda zubha o ima ioso ia iibha?
11. Kiebhi Nzambi kia mona o kuiibha? Kiebhi kia mona Nzambi o jiphaxi jetu?
12, 13. Mukonda diahi tuala ni ídifua kála o henda, ni kiebhi o henda i tu kuatekesa ku mona ia um bhita ku mundu? Mukonda diahi tu tena kuxikina kuma Nzambi ua-nda zubha o jiphaxi joso um ngongo?
14. Diebhi o dijina dia Nzambi, ni mukonda diahi tua tokala ku di tumbula?
15. Ihi ijimbulula o dijina, Jihova?
16, 17. Ihi i tu longa o majina’á, a ujitu a lungu ni Jihova: “Muteni-a-Ioso”? ‘Sobha inangenena’? “Mubhangi”?
18. Mukonda diahi athu a banza kuila ene nuka a-nda zukama kua Nzambi, maji ihi i longa o Bibidia?
19. Kiebhi ki tu tena ku mateka ku zukama kua Nzambi, ni mabesá ahi tua-nda tambula? Ídifua iebhi ia Nzambi ia beta ku ku uabhela?
20-22. O kuila ku kamba ku mona Nzambi, ku tu fidisa ku um zukama? Jimbulula. Ihi nange athu ia-nda ku jijidika ku bhanga, maji ihi iu ua tokala ku bhanga?
23, 24. Mukonda diahi ua tokala ku kolokota um kuibhula ia lungu ni ima iu ua um di longa? O kibatulu ku pholo kia-nda tanga mak’ahi?


text:
Disá 1
O Njimbu Iambote Ihi?
1. O njimbu iambote ia Nzambi ihi?
Nzambi ua mesena o athu a kale ni muenhu mu ixi. Muéne ua bhange o ixi ni ioso iala-mu, mukonda ua zolo o athu. Kua kambe ngó bhofele, muéne ua-nda bhangesa athu oso ku kala kiambote mu ixi ioso. Ua-nda bhulula o mundu ku jiphaxi joso.—Tanga Jelemiia 29:11.
Se-ku unguvulu u tena ku zubha o mauhaxi, o usuéia, ni kalunga. Maji né kiki, saí hanji njimbu iambote. Kua kambe ngó bhofele, Nzambi ua ka sasujula o mautuminu oso, o utuminu uê uene ua-nda ku a bhingana. O mundu uoso, ua ka kala mu ku tululuka ni sauidi iambote.—Tanga Izaia 25:8; 33:24; Daniiele 2:44.
2. Mukonda diahi o njimbu íii iambote, ia tokala ku i tula ni lusolo?
O hadi ia-nda bhua ngó kioso Nzambi kia-nda buika o athu oso a iibha mu ixi. (Sofoniia 2:3) Kiki kia-nda bhita thembu kuxi? O Mak’â Nzambi a kanena o ukexilu ua ima ia iibha iene mu ta o mienhu ia athu mu iluezu. O izulukutu ia mu bhita ilondekesa kuila o thembu ia Nzambi ia ku buika o mundu iú ua Diabhu, ia zukama kiá.—Tanga 2 Timote 3:1-5.
3. Ihi i tua tokala o ku bhanga?
Tua tokala ku di longa ia lungu ni Nzambi, mu Maka mê, o Bibidia. Iene iala kála mukanda u tumikisa o tata ia henda, phala etu, i tu tangela kiebhi ki tu tena ku kala ni muenhu uambote lelu, ni kiebhi ki tu tena ku kala ni muenhu ua kalela-ku mu ixi ku hádia. Tuejiia kuila saí athu, ka-nda ki uabhela se u di longa o Bibidia.. Maji kana kuehela kuila o athu enhá a ku fidisa ku tambula o muenhu ua kalelaku.—Tanga Jisabhu 29:25; Dijingunuinu 14:6, 7.
DI LONGE DINGI
Bhinga n’a ku Longe o Bibidia sé ku Futa
Mukonda Diahi Tua Tokala ku di Longa o Bibidia?
O Bibidia i tambuijila o ibhuidisu ia beta-o-kota iene mu di bhanga mazunda ni mazunda a athu mu ngongo? Ua mesena ué?


text:
Disá 15
Mukonda Diahi ua Tokala ku Kolokota o ku di Longa o Bibidia?
1. Mbote iahi i ua-nda katula mu ku di longa o Bibidia?
Se-ku phata kuila o milongi i ua di longo ia mu suínisa o henda iê kua Jihova. O henda íii ia tokala ku i bandekesa. (1 Phetele 2:2) Se ua mesena ku tambula o muenhu ua kalelaku, ua tokala ku kolokota o ku di longa o Mak’â Nzambi.—Tanga Nzuá 17:3; Juda 21.
Kioso ki uia ni ku bandekesa o kuijiia kuê kua lungu ni Nzambi, o kixikanu kiê kua Nzambi kia-nda kola dingi. O kixikanu kia-nda ku kuatekesa ku bhanga o vondadi ia Nzambi. (Jihebeleu 11:1, 6) Kia-nda ku bhangesa ku diela o ituxi iê, ni ku lungulula o ukexilu ku muenhu uê.—Tanga Ikalakalu 3:19.
2. Se uijiia o Mak’â Nzambi, mbote iahi ia-nda katula akuenu?
Ua-nda mesena ku boka akuenu o ima ioso i uene mu di longa—etu enioso tu sanguluka kiavulu mu ku boka o njimbu iambote. Se u suluka mu ku di longa o Bibidia, ua-nda di longa kiebhi ki u tena ku jimbulula o kixikanu kiê kua Jihova bhu kaxi ka Bibidia, ni ku tula o njimbu iambote.—Tanga Loma 10:13-15.
Athu avulu a mateka ku boka o njimbu iambote, ku makamba mâ, ni ku jindandu jâ. Zuela kiambote. Kana kuzuela kuila ene mu a longa makutu mu ngeleja iâ, zuela ngó o ikanenu ia Nzambi. Ejiia kuila o athu a beta ku mona o ukexilu uê uambote, o ima i uzuela ndenge.—Tanga 2 Timote 2:24, 25.
3. O kuila u tena ku kala ni ukamba ni Nzambi?
O ku di longa o Mak’â Nzambi, kua-nda ku kuatekesa ku kula mu nzumbi. U tena ué ku kala ni ukamba ni Jihova. U tena ku tokala ku muiji uê.—Tanga 2 Kolindo 6:18.
4. Kiebhi ki u tena ku kolokota ku kula mu nzumbi?
U tena ku kula mu nzumbi se u kolokota o kudi longa o Mak’â Nzambi. (Jihebeleu 5:13, 14) Bhinga Mbangi ia Jihova phala ku di longa n’eie, o divulu Ihi i Tu Longa o Bibidia? Kioso ki uia ni ku di longa o Mak’â Nzambi, ua-nda beta ku zediua ku muenhu uê.—Tanga Jisálamu 1:1-3; 73:27, 28.
O njimbu iambote ia tokala kua Jihova, o Nzambi ia ku sanguluka. Eie u tena ku mu zukama bhu kaxi ka mundu uê. (Jihebeleu 10:24, 25) Se u kolokota mu ku bhanga ioso phala ku sidivila Jihova, ua-nda tambula o muenhu ua kidi—o muenhu ua kalelaku. O ku zukama kua Nzambi, kiene o kima kia beta-kota ki ua tokala ku bhanga.—Tanga 1 Timote 1:11; 6:19.
DI LONGE DINGI
IÔNGE
Ihi Iene mu Bhanga Bhu Kididi Kia Ubhezelu?
Bokona-mu ni u mone ni mesu mê.
Bhinga n’a ku Longe o Bibidia sé ku Futa
Mukonda Diahi Tua Tokala ku di Longa o Bibidia?
O Bibidia i tambuijila o ibhuidisu ia beta-o-kota iene mu di bhanga mazunda ni mazunda a athu mu ngongo? Ua mesena ué?
Mu Kidi Ihi i Longa o Bibidia?


text:
Vutuka Kua Jihova
Jihova u sota o jimbudi jê ja jimbidila, muéne u kuixana phala u vutuke kua muéne.
Mukanda ua Kibuka Kia Utuminu
O mukanda iú ua Kibuka kia Utuminu ua tokala ió a xisa o kilunga.
MBANDU 1
“Ioso ia Jimbila Ngi i Kenga”
O kuila Jihova u banza kuila o mbudi ia texika ki i tena dingi kuvutuka?
MBANDU 2
Ibhidi—“A tu Xina Mbandu ni Mbandu”
Se ua luuala mukonda ku ua mu tena dingi kubhana kua Jihova kala ki ua kexile mu bhanga m’ukulu, kuala kima kimoxi ki tena ku ku kuatekesa kutambula o nguzu ia Nzambi i lenda ioso.
MBANDU 3
Ndolo ku Muxima—se Tua ‘Dikuata ni Phang’etu’
Itumu itatu ia Bibidia i tena ku ku kuatekesa kukolokota se phang’etu mu kilunga ua ku te kituxi.
MBANDU 4
Kikuma—“Ngi Sukule, u Ngi Zelese ku Ikuma Iami”
Kiebhi ki u tena kukala ni kitongoluelu kia zele?
MBANDU 5
Vutuka ku “Mubidi, Muingi ua Mienhu Ienu”
Se ngi mesena kuvutuka kua Jihova, ngi mateka kiebhi? Kiebhi o jiphange mu kilunga kia-nda ngi tambulula?
Disukilu
O kuila eie ua lembalele kiá o kusanguluka ku ua kexile na-ku m’ukulu kioso ki ua kexile bhu kaxi ka mundu ua Jihova?


text:
DISÁ 26
Kiebhi ki tu Tena Kulanga o Kididi Kietu kia Ubhezelu?
O Ididi ioso ia Ubhezelu ia Jimbangi ja Jihova, iambata o dijina dikola dia Nzambi. O kuzelesa o kididi kiki ni ku ki iudika kiambote, ujitu ua dikota, kima kia bhingi ku ubhezelu uetu. Athu mu kilunga ene oso a tena kukuatekesa.
Oso a mesena, a zelesa o kididi, ande dia ku mateka o kiônge ni kioso ki bhua o kiônge. Kioso ki bhua o kiônge, o jiphange a xixila o Kididi kia Ubhezelu. Veji imoxi ku semana a xixila mu jimbandu joso ja kididi kia ubhezelu. Kafunga mba múkuatekexi ua tufunga, u kala kupholo mu sidivisu íii, muéne uejiia kiá o kikalakalu kia tokala o kubhanga. Se kua bhingi, o jiphange a komba, a sondola o ialu, a xixila o inzo ia dixidixilu, a komba bhu kanga ni ku iudika o jaludim. Mu kizuua kimoxi ku muvu, a xixila o Kididi kioso kia Ubhezelu. O tuana tuetu a kuatekesa mu kuzelesa o kididi, tu a longa o kuzelesa o Kididi kia Ubhezelu.
Kuatekesa kioso ki kubhinga ku iudika kima. Mivu ioso, o jiphange a tonginina kiebhi kia mu langa o kididi kiki, moxi ni bhu kanga. Se a mona kuila kua bhingi ku iudika kima, o jiphange a ki iudika, phala ki ku bhinge kitadi kiavulu phala ku ki iudika. (2 Malunda 24:13; 34:10) O kididi kia zele, kididi kia tokala mu tu bheza o Nzambi ietu. O kukuatekesa kuzelesa o kididi, tu londekesa kuila Jihova kamba dietu, ni kuila, tua zolo o kididi kiki. (Jisálamu 122:1) Ki bhana Umbangi mu diembu dietu.
Mukonda diahi ki tu tokala kulanduka o kididi kietu kia kubheza?
Ihi ia tokala kubhanga phala kuzelesa o Kididi kia Ubhezelu?


text:
Mbandu 3
Kiebhi ki mu Tena ku Batula o Maka ku Muiji
“O henda ienu mudienu i fulujuke, kuma henda i sueka nzungule ia ituxi.”
Kioso ki u kazala ni ku tunga kumoxi ni kaza diê, ku moneka maka avulu ku muenhu. Kiki, ki tena ku bhita mukonda kala muthu mudienu, uala ni ibanzelu iê, u divua kiéngi ni kuila a mi sase kiéngi. O maka a tena ku tunda kuengi mba o izulukutu i bhita i tena ué ku bhekela maka ku muiji.
Eie nange u sota ku lenga o maka iá, maji o Bibidia i tu tendelesa kuila tua tokala ku batula o maka a moneka. (Matesu 5:23, 24) Ua-nda sanga o kikuatekesu kia tokala, ki tena ku ku kuatekesa ku batula o maka mê, se u kumbidila o milongi ia Bibidia.
1 DIKUNDIENU O MAKA
IHI I ZUELA O BIBIDIA: “Sai kithangana kia . . . kuzuela.” (Ndongixi 3:1, 7) Kala ni kithangana kia ku batula o maka a moneka ku muiji. Di kunde ni muxima uoso ni kaza diê, ni ku mu tangela kiebhi ki ua mu divua ni ihi i ua mu banza ku muxima ia lungu ni maka. Zuela “jinga o kidi” kua kaza diê. (Efezo 4:25) Né muene se o maka a mu ku bhekela njinda, kana ku di kuata ni kaza diê. Ijiia kuma o dízui diambote dia lenduka, di bhuisa jinvunda.
Se ku xikina o ima ia zuela kaza diê, tululuka, kana ku jimba kulondekesa henda ni ku xila kaza diê. (Kolose 4:6) Sota ku batula o maka ni lusolo luoso, ki mu kale sé ku di zuelesa.—Efezo 4:26.
IHI I U TENA O KU BHANGA:
Sola kithangana kiambote kia ku di kunda o maka ni ku a batula
Kioso kaza diê kia mu zuela, muivue kiambote, kana ku mu batula o dízui katé kia-nda bhixila o kithangana kiê kia kuzuela
IVUA NI KU TETULUKA
[Foto ku mbandu 11]
IHI I ZUELA O BIBIDIA: “Di zodienu mu dienu mu [undandu] ua mbote mua Kristu, o mu ujitu kala muthu a xile mukuâ.” (Loma 12:10) O ukexilu uê ua kuivua, u tena ku kuatekesa ku batula o maka ku muiji. Sota ku tendela o ibanzelu ia kaza diê, kalenu ni ‘kixinganeku kimoxi . . . ni ku lenduka.’ (1 Phetele 3:8; Tiiaku 1:19) Kana ku di bhanga kála ua mu kuívua kaza diê mbé kana. Se ki bhana, eha hanji i ua mu bhanga phala kuívua kiambote kaza diê ua mu zuela, mba mu ibhuidise se mu tena ku dikunda o maka mu kithangana kiéngi. Mona kaza diê kála kamba diê, kana kála nguma, kiki ki ua-nda “kulenguluka ku kala ni njinda.”
IHI I U TENA O KU BHANGA:
Ivua kiambote kioso mukuenu kia mu zuela, né muene se o ia mu zuela muéne eie ua i zembe
Sota ku tendela o ima ia mu zuela kaza diê. Tala o pholo iê ni mesu ni dízui diê kioso kia mu zuela
3 BHANGENU KALA KI MUA DI KUNDU
IHI I ZUELA O BIBIDIA: “Ku kalakala kubhekela, ku bhanduluka; maji o kuzuela-phe kuahatu, ku xisa mu uadiama.” (Jisabhu 14:23) Phala ku batula o maka, ki ku bhingi ngó kuijiia ihi i mua tokala o ku bhanga kana. Mua tokala ué ku bhanga kala ki mua banze o ku bhanga. O ku bhanga kiki nange ku bhinga nguzu iavulu, maji se kiki u ki bhanga o ima ia-nda tunda kiambote. (Jisabhu 10:4) Se mu kalakala kumoxi, mua-nda “beta kubhanduluka mu ikalakalu” ienu.
IHI I U TENA O KU BHANGA:
Di kundienu ihi ia tokala ku bhanga kala muthu mudienu phala ku batula o maka
Mu ku bhita kithangana, ijiienu se mua mu bhanga muene kala ki mua di kundile, ni kiebhi kia mu bhita o ima


text:
Musoso 5: A Mateka o Muenhu ua Hadi
BHU KANGA dia jaludim ia Edene, Adá ni Eva akexile ni ibhidi iavulu. Ene akexile ni kikalakalu kia hadi phala ku kala ni kúdia. Bhu kididi kia mixi ia ibundu, bhua sabhukile ngó jisongo. Íii iene ia bhitile ni Adá ni Eva, kioso kia bhukumukina Nzambi ni a xisa ku kala kamba Diê.
Kienhiki, Adá ni Eva a mateka kufuá. Lembalala kuma, Nzambi ua a dimuine kuila se adile o kibundu kia muxi eji fuá. Ene a mateka kufuá kioso kiadi o kibundu. Ene exile ioua mu ku kamba kuívua Nzambi!
An’a Adá, a a vuala ngó kioso Nzambi kia kaie o tata jâ, mu jaludim ia Edene. Kiki kilombolola kuila an’ê oso a lundula o kituxi kiê, ni akexile ué mu kuka ni kufuá.
Se Adá ni Eva a belesele Jihova, o muenhu uâ, ni ua an’ê, ueji sanguluka. Ene eji kala ni ku sanguluka mu ixi. Né ngó muthu ueji kuka, ku kata, mba kufuá.
Nzambi ua mesena kuila athu a kale ni muenhu ua kalelaku, Muéne ua kanena kuma saí kizuua, kiene kia-nda kala. Ko ixi ngó ia-nda iuka, maji athu ué a-nda kala ni sauidi. Athu oso mu ixi a-nda kala makamba mu diâ, ni makamba a Nzambi.
Maji, Eva kexile dingi kamba dia Nzambi mu thembu iavulu. An’ê ua a vuala ni hadi. Muéne uakexile ni jindolo. O ku bhukumukina Jihova, kua mu bhekela dilamba dia vulu, ki kiene?
Adá ni Eva a vuala an’a-mala ni an’a-ahatu avulu. Kioso kia vuala o mon’ê ua dianga, ua mu luku Kaini. O mon’ê ua kaiadi ua mu luku Abele. Ihi ia bhiti nâ? Eie uejiia?
Dimatekenu 3:16-23; 4:1, 2; Dijingunuinu 21:3, 4.
Ibhuidisu
- Kiebhi kiexile o muenhu ua Adá ni Eva bhu kanga dia jaludim ia Edene?
- Ihi ia mateka ku bhita ni Adá ni Eva, ni mukonda diahi?
- Mukonda diahi an’a Adá ni Eva eji kuka ni eji fuá?
- Se Adá ni Eva a belesele Jihova, kiebhi kieji kala o muenhu uâ, ni ua an’â?
- Mukonda diahi o ku bhukumuka kua Eva kua mu bhekela o ndolo?
- Kiebhi kie xanene ana aiadi a Adá ni Eva?
- A nanhi ana a kamúkua ala mu fikula?
Ibhuidisu ia mukua
- Tanga Dimatekenu 3:16-23 ni 4:1, 2.
O mázui alungu ni mavu a bhekela ihi ku muenhu ua Adá? (Dim. 3:17-19; Lom. 8:20, 22)
Mukonda diahi o dijina dia Eva dia lombolola “mama ia athu” dia mu fuamene? (Dim. 3:20)
Kiebhi kiedikisa Jihova o favolo ku Adá ni Eva, né muene kioso kia tele o kituxi? (Dim. 3:7, 21)
- Tanga Dijingunuinu 21:3, 4.
‘Ima io ukulu’ iahi iu ua mesena kuila i bhua?


text:
Ihi i Longa o Bibidia?
O kuila tuala muene mu “izuua isukidila-ku”?
Ihi i u Banza?
Kiene
Kana
Nange
Ihi i Longa o Bibidia
“Mu izuua isukidila-ku kuanda kuiza jithembu jabhonzo.” (2 Timote 3:1) O ikanenu ia Bibidia ni izulukutu ia mu bhita lelu, i londekesa kuila tuala mu “izuua isukidila-ku.”
Ihi Dingi i tu Longa o Bibidia?
O izuua isukidila-ku, ieji bheka ita, nzala, kutunguta kua jixi ni mauhaxi a jibha ni lusolo.
—Matesu 24:3, 7; Luka 21:11.
Mu ithangana ia izuua isukidia-ku, o athu eji londekesa ukexilu ua kukamba kuxila Nzambi ni kubhanga ima iaiibha.
—2 Timote 3:2-5.
Ihi i tua mu kingila ku hádia?
Athu avulu a xikina kuila . . . o izuua isukidila-ku, ia-nda sukila mu kubuikisa o ixi ni athu a tungu-mu, maji a mukuá a mu kingila kuila, o ukexilu ua ixi ua-nda lunguluka phala o mbote ia athu. Ihi i u banza?
Ihi i Longa o Bibidia
“Ixi-phe i xalela ku athu iá aiuka, ene a i lundula, muene mua tunga, o thembu iâ ki ibhu.”
Ihi Dingi i tu Longa o Bibidia?
O izuua isukidila-ku ia-nda suka ni kuzubha o kuiibha kuoso mu ixi.
—1 Nzuá 2:17.
O ixi ia-nda kituka palaízu.
—Izaia 35:1, 6.


text:
KIBATULU UANA
Jezú Kristu Nanhi?
1, 2. (a) O kuijiia ngó o dijina dia muthu mukua fuma, kulombolola kuila eie uejiia kiambote o muthu iú? Jimbulula. (b) Ihi iamba o athu ia lungu ni Jezú?
MU NGONGO muene athu avulu akua fuma. Saí iâ eie nange ua ejiia o majina. Maji a kamúkua ua ejiia ngó o majina mâ, ki kulombolola kuila eie ua ejiia kiambote kana. Ki kilombolola ué kuila eie uejiia o ukexilu uâ mba o ifua iâ.
2 Eie nange uevu kiá maka alungu ni Jezú Kristu, sumbala muéne ua kexile mu ixi mu 2.000 ja mivu ku dima ndenge. Maji athu avulu kejiia se Jezú uexile muthu uahi. Amoxi amba kuila muéne uexile diiala diambote, amukuá amba kuila muéne uexile polofeta, a kamukuá a xikina kuila Jezú, Nzambi. Mudiê, nanhi uexile Jezú?—Tala o Kibandekesu 12.
3. Mukonda diahi eie ua tokala kuijiia o kidi kia lungu ni Jihova Nzambi ni Jezú Kristu?
3 Eie ua tokala kuijiia o kidi kia lungu ni Jezú. Mukonda diahi? Mukonda o Bibidia i tu tangela: ‘O muenhu ki uábhua uenhú: Kuila oso a ku ijiie eie u Nzambi ia kidi imoxi-èlele, ni kuijiia ué Jezú Kristu, ió ua mu tumu eie.’ (Nzuá 17:3) Se uijiia o kidi kia lungu ni Jihova ni Jezú, ua-nda tena kukala ni muenhu ua kalela-ku mu palaízu mu ixi. (Nzuá 14:6) O kuijiia o kidi kia lungu ni Jezú, kua-nda ku kuatekesa ué kiavulu, mukonda muéne ua tu xila phangu ia ku kala ni ukexilu uambote ku muenhu ni kutalatala kiambote akuetu. (Nzuá 13:34, 35) Mu kibatulu 1, tua dilongo o kidi kia lungu ni Nzambi. Kindala, tua-nda mona ihi i longa o Bibidia ia lungu ni Jezú.
TUA SANGE MEXIIA!
4. Ihi ilombolola o izuelu “Mexiia” ni “Kristu”?
4 Mivu iavulu ande dia Jezú ku mu vuala, Jihova ua tangele kiá mu Bibidia kuila ueji tumikisa Mexiia mba Kristu. O kizuelu “Mexiia,” kia tundu mu dimi dia Hebalaiku, o kizuelu “Kristu” kia tundu mu dimi dia Ngeleku. O majina a iiadi iá, a lombolola kuila, Nzambi ueji sola o Mexiia ni ku mu bhana ujitu ua katunda. O Mexiia ua-nda bhangesa o ikanenu ioso ia Nzambi ku dikumbidila. Jezú u tena ué ku ku kuatekesa lelu. Maji ande dia Jezú ku mu vuala, athu avulu akexile mu dibhuidisa, ‘Nanhi ueji kala o Mexiia?’
5. O kuila o maxibulu a Jezú a xikinine kuila Jezú muéne uexile o Mexiia?
5 O maxibulu a Jezú, ka kexile ni phata kuila Jezú muéne uexile o Mexiia. (Nzuá 1:41) Mu kifika, Ximá Phetele, uambela Jezú: “Eie u Kristu.” (Matesu 16:16) Kiebhi ki tu tena kuijiia kuila Jezú, muéne-muene o Mexiia?
6. Kiebhi Jihova kia kuatekesa o athu kuijiia kiambote Mexiia?
6 Mivu iavulu ande dia Jezú ku mu vuala, o jipolofeta ja Nzambi a soneka ima iavulu ieji kuatekesa o athu kusanga o Mexiia. O ima íii ieji kua kuatekesa kiebhi? Xinganeka kuila a ku tumu kuia mu takana muthu kua muijiia, mu kididi muene mu tula o makalu. Se a ku tangela kiambote o ukexilu ua muthu iú, eie ua-nda tena ku mu sanga. Kiene kimoxi ué, Jihova ua tumina o jipolofeta jê ku tu tangela o ima ieji bhanga Mexiia ni ihi ieji bhita na-iu. O kikumbidilu dia ikanenu íii, di kuatekesa o athu a mesenene kuijiia o kidi kuila Jezú muéne-muene o Mexiia.
7. Ikanenu iebhi iiadi ilondekesa kuila Jezú muéne o Mexiia?
7 Tu dilonge ikanenu iiadi. Kia dianga, mu 700 ja mivu ande dia Jezú ku mu vuala, Mikeia ua kanene kuila o Mexiia eji mu vuala mu Beleme, mu mbanza iofele. (Mikeia 5:2) Kuene muene kua vualela Jezú! (Matesu 2:1, 3-9) Kaiadi, Daniiele ua kanene kuila o Mexiia ueji moneka ku muvu ua 29 K.K. (Daniiele 9:25) Kuene dingi ikanenu iavulu ilondekesa kiambote kuila Jezú muéne-muene o Mexiia.—Tanga o Kibandekesu 13.
8, 9. Ihi ia bhiti mu batizu ia Jezú, ilondekesa kuila Jezú muéne o Mexiia?
8 Jihova ua londekesa kiambote kuila Jezú, muéne o Mexiia. Nzambi ua kanene kuila ueji bhana kijimbuete kua Nzuá dia Batizu, kieji mu kuatekesa kuijiia o Mexiia. Ku muvu ua 29 K.K. kioso Jezú kiai kua Nzuá mu Ngiji ia Njolodá phala ku mu batizala, Nzuá ua mono o kijimbuete kiki. O Bibidia i tu tangela ihi ia bhitile: ‘Jezú-phe kia zubha ku mu batizala, u kala mu zaúka mu menha; talesa-phe, maúlu ma jikuka ku thandu diê, anga u mona Nzumbi ia Nzambi ia mu tuluka kala diêmbe, i mu tula ku thandu. Tala, bhenhobho dízui di tunda mu diulu, dixi: Muenhú Mon’ami ua kazola, ua ngi uabhela kiambote.’ (Matesu 3:16, 17) Kioso Nzuá kia mono o kijimbuete kiki, muéne ka kexile ni phata kuila Jezú muéne o Mexiia. (Nzuá 1:32-34) Mu kizuua kieniókio, kioso Jihova kia mu bhana o nzumbi ikôla, Jezú ua kituka o Mexiia. Muéne uexile o muthu a mu solele kuala Nzambi phala kukala Mutuameni mba Sobha.—Izaia 55:4.
9 O ikanenu ia Bibidia, ni izuelu ia tundu mu kanu dia Jihova ni kijimbuete kia bhana mu kithangana kioso Jezú kia mu batizala, kia londekesa kuila Jezú muéne o Mexiia. Maji Jezú ua tundile kuebhi, uexile muthu uahi? Tu mone ihi i longa o Bibidia.
JEZÚ UA TUNDU KUEBHI?
10. Ihi i zuela o Bibidia ia lungu ni muenhu ua Jezú ande dia ku mu vuala mu ixi?
10 O Bibidia i tu tangela kuila Jezú ua kexile ku diulu mu mivu iavulu ande dia kuíza mu ixi. Mikeia uambe kuila, o Mexiia ua “kalelá-ku.” (Mikeia 5:2) Mu ithangana iavulu, Jezú ua zuela ué kuila, ua kexile ku diulu ande dia ku mu vuala mu ixi. (Tanga Nzuá 3:13; 6:38, 62; 17:4, 5.) Ande dia Jezú kuíza mu ixi, muéne ua kexile kiá ni ukamba uambote ni Jihova.
11. Mukonda diahi Jezú uene ni valolo ia dikota bhu pholo ia Jihova?
11 Jezú uala ni valolo ia dikota phala Jihova. Mukonda diahi? Mukonda ande dia kubhanga o ima ioso mu ngongo ni athu, Jihova ua dianga kubhanga Jezú. Mukonda dia kiki, Jezú a mu ixana ‘phande-kumbi, uala ku thandu dia ima ioso io bhange.’ * (Kolose 1:15) Jihova ua zolo kiavulu Jezú, mukonda Jihova ua mu bhange ubheka ué, sé kikuatekesu kia muthu. Mukonda dia kiki, Jezú a mu ixana “mon’ê umoxi-èlele.” (Nzuá 3:16) Jezú muéne ngó ua kuatekesa Jihova mu kubhanga o ima ioso mu ngongo. (Kolose 1:16) Jezú muéne ngó a mu ixana “o Diambu,” mukonda Jihova ua mu tumu kuambata o njimbu iê ni itendelesu phala ku i bhana ku ji-anju ni ku athu.—Nzuá 1:14.
12. Kiebhi ki tuejiia kuila Jezú ni Nzambi ka sokela?
12 Saí athu a xikina kuila Jezú ni Nzambi, muthu umoxi ngó. Maji ki kiene ki longa o Bibidia. O Bibidia i zuela kuila Jezú a mu bhange, kiki kilondekesa kuma Jezú ua kexile ni dimatekenu. Maji Jihova ua bhange o ima ioso, muéne kene ni dimatekenu. (Jisálamu 90:2) Mu kukala Mon’â Nzambi, Jezú nuka ua banzele kuila ua sokele ni Nzambi, kana. O Bibidia i zuela kuila, o Tata uala kota o mona ndenge. (Tanga Nzuá 14:28; 1 Kolindo 11:3.) Jihova muéne ngó o “Muteni-a-Ioso.” (Dimatekenu 17:1) Muéne o suke-ku, mu ngongo ioso.—Tala o Kibandekesu 14.
13. Mukonda diahi o Bibidia izuela kuila Jezú muéne o “kidifua kia moneka ku mesu, kia Nzambi ua kambe kumoneka ku mesu?”
13 Jihova ni Mon’ê, Jezú, a kalakala kiavulu kumoxi mu jimidi ni jimidi ja mivu ande dia kubhanga o diulu ni ixi. Ene a di zolele kiavulu! (Nzuá 3:35; 14:31) Jezú ua kaiela kiambote o ídifua ia tat’ê, mukonda dia kiki, o Bibidia izuela kuma muéne o “kidifua kia moneka ku mesu, kia Nzambi ua kambe kumoneka ku mesu.”—Kolose 1:15.
14. Kiebhi o mona ua kazola ua Jihova eji mu vuala mu xitu?
14 O mona ua kazola ua Jihova, ua kexile polondo phala ku xisa o diulu ni kuíza mu ixi, ni mukutu ua xitu. Kiki kia bhiti kiebhi? Bhu kaxi ka nzumbi ikola, Jihova ua kuata o muenhu ua mon’ê ku diulu, iu ua u te mu divumu dia kilumba uexile muzeletete a muixana Madiia. Mu kiki, Jezú ka bhingile kukala ni tata mu xitu. Kienhiki, Madiia ua vuala mona ua iuka, ka kexile ni kituxi, ua mu luku o dijina dia Jezú.—Luka 1:30-35.
JEZÚ UEXILE MUTHU UAHI?
15. Kiebhi ki u tena kuijiia kiambote Jihova?
15 U tena kudilonga dingi ia lungu ni muenhu ua Jezú ni ídifua iê mu kutanga o divulu dia Matesu, Mar-ku, Luka ni Nzuá. Kuma Jezú ua difu ni Tat’ê, o ima i ua-nda tanga mu madivulu enhá, ia-nda ku kuatekesa ué kuijiia kiambote Jihova. Mukonda dia kiki, Jezú uambe: “Uoso ua ngi mono eme, ua mono ue Tata.”—Nzuá 14:9.
16. Ihi ia longo Jezú? Kuebhi kua tundile o ilongesu ia Jezú?
16 Athu akexile mu kuixana Jezú, “Mesene.” (Nzuá 1:38; 13:13) O njimbu ia beta kulonga muéne ku athu, o “maka ma utuminu ua Nzambi.” O Utuminu ihi? O Utuminu unguvulu ua Nzambi ku diulu, ua-nda tumina o ixi ioso ni kubheka mabesá avulu ku athu ene mu belesela Nzambi. (Matesu 4:23) Ima ioso ia longo Jezú ia tundile kua Jihova. Jezú uambe: “Ima ioso i nga mu longa, ki iami eme; maji ia tundu kua Nzambi ió ua ngi tumu.” (Nzuá 7:16) Jezú uejidile kuila Jihova ua mesena kuila athu oso evua o njimbu iambote, ia kuila o Utuminu ua Nzambi ua-nda tumina o ixi ioso.
17. Kuebhi kua kexile mu longa Jezú? Mukonda diahi muéne ua bhangele nguzu iavulu phala kulonga akuâ?
17 Kuebhi kua kexile mu longa Jezú? Kuoso-kuoso kua kexile mu sanga o athu. Muéne ua kexile mu longa mu jisanzala, mu jimbonge, mu itanda, mu ididi mua kexile mu sambela o athu ni mu jinzo. Muéne ka kexile mu kingila o athu ku mu sanga. Mu ithangana iavulu, muéne ua kexile mu ku a sota. (Marku 6:56; Luka 19:5, 6) Jezú ua bhangele nguzu iavulu ni kungastala kithangana phala kulonga o athu. Mukonda diahi? Mukonda muéne uejidile kuila Nzambi muéne ua mu tumine kubhanga kienhiki, iu ua mesenene kubelesela jinga Tat’ê. (Nzuá 8:28, 29) Jezú ua longele ué mukonda ua kexile ni henda ia athu. (Tanga Matesu 9:35, 36.) Muéne uejidile kuila o atuameni a jingeleja ka kexile mu longa o kidi kia lungu ni Nzambi ni Utuminu uê. Kienhiki, muéne ua mesenene kukuatekesa o athu kuívua o njimbu iambote.
18. Ídifua iebhi ia Jezú i ua beta ku uabhela?
18 Jezú ua zolele kiavulu o athu ni kua suua. Muéne uexile muthu uambote, ka bhonzele kana. Katé ni ana-ndenge a sangulukile mu kukala bhu mbandu ia Jezú. (Marku 10:13-16) Jezú ka kexile ni kathombo. Muéne ua zembele o makutu ni uii. (Matesu 21:12, 13) Kioso kia kexile mu ixi, o ahatu ka kexile mu a bhana kijingu. Maji Jezú ua kexile mu xila o ahatu ni kua bhana kijingu. (Nzuá 4:9, 27) Jezú uexile ué muthu ua lenduka. Mu kifika, saí kizuua muéne ua sukula o inama ia jipoxolo jê, kiki kiexile kikalakalu kia mubhika.—Nzuá 13:2-5, 12-17.
19. Kifika kiebhi kilondekesa kuila Jezú uejidile o ibhindamu ia athu ni kuila ua mesenene kua kuatekesa?
19 Jezú uejidile o ibhindamu ia athu, iu ua mesenene ku a kuatekesa. Ni kutena kua mu bhanene Nzambi, muéne ua sake o jihaxi. (Matesu 14:14) Mu kifika, bhuexile diiala dia kexile ni dibhute, muéne uéza kua Jezú iu uambe: “Se eie Ngana, uambe ku ki bhanga, ua ki soko o ku ngi bhana kudisanza.” Jezú mu ku mona o hadi ia kexile mu tala o diiala, henda ia mu kuata iu ua mu kuatekesa. Jezú ua sununa o lukuaku luê, ua mu babata uixi: “Nga mesena! Ngi ki bhanga muene; disanze!” O diiala ua disanze! (Marku 1:40-42) U tena kuxinganeka o kusanguluka kua kexile na-ku o diiala didi?
UA KOLOKOTA FIIELE KUA TAT’Ê
20, 21. Mukonda diahi Jezú phangu iambote ia kubelesela Nzambi?
20 Jezú o phangu ia beta-o-kota ia kubelesela Nzambi. Né muene ni ima ia iibha ia mu bhangele o jinguma jê, Jezú ua kolokotele mu ufiiele uê kua Tat’ê. Mu kifika, Jezú ka tele kituxi kioso Satanaji kia mu tendala. (Matesu 4:1-11) Saí jindandu ja Jezú ka mu xikinine kuma muéne Mexiia, a mu tangele kuila “ua tekuka,” mba kalé ni kilunji maji Jezú ua kolokota kubhanga o kikalakalu kia Nzambi. (Marku 3:21) Kioso kia kexile ku mu bhanga ima ia iibha ku jinguma, Jezú ua kolokota fiiele kua Nzambi, ka kexile mu a vutuila phonzo.—1 Phetele 2:21-23.
21 Né muene kioso Jezú kia mu phaphela ku taka, muéne ua kolokota mu ufiiele uê kua Jihova. (Tanga Filipe 2:8.) Muéne ua kolokota kiavulu mu kizuua kia ufuilu uê. A mu kutu, a mu tatela makutu a kuila ua xingi Nzambi, a mu fundisa kia iibha, athu avulu a mu elela, a mu beta kuala o masoladi katé kia suku ni ku mu phaphela ku taka. Kioso muéne kia kexile mu fua, ua dikola uixi: “Kuabhu! Ioso iòtenese kiá!” (Nzuá 19:30) Jezú uafu, mu kubhita izuua itatu, Jihova ua mu fukununa iu ua mu bhana mukutu ua nzumbi. (1 Phetele 3:18) Mu kubhita jisemana, Jezú ua vutuka ku diulu, ‘iú ua xikama ku kadilu ka Nzambi,’ iu ua kingile Nzambi ku mu bhanga Sobha.—Jihebeleu 10:12, 13.
22. Kidielelu kiahi ki tuala na-kiu lelu mukonda dia Jezú kukala fiiele kua Tat’ê?
22 Mukonda dia Jezú kukala fiiele kua Tat’ê, etu lelu tua dielela kukala ni muenhu ua kalela-ku mu palaízu mu ixi kála kia mesenene Jihova. Mu kibatulu kia kaiela-ku, tua-nda dilonga kiebhi o kufua kua Jezú ku tu bhana kidielelu kia kukala ni muenhu ua kalela-ku.
^ kax. 11 Jihova a mu ixana Tata mukonda muéne o Mubhangi. (Izaia 64:8) Jezú a mu ixana Mon’â Nzambi, mukonda Jihova muéne ua mu bhange. O ji-anju ni Adá a exana an’â Nzambi.—Jobe 1:6; Luka 3:38.


text:
Musoso 32: O 10 Dia Mabhebhu
TALA mu fikula. Kala fikula idikisa o dibhebhu dia tumikisa Jihova ku Ijitu. Mu fikula ia dianga ua mu mona Alá ku beta mu Ngiji ia Nilu ni mbangala iê. Kioso kia bhangele kiki, o menha a ngiji a bhiluka manhinga. O jimbiji jafú, o menha a mateka ku nuha kiaiibha.
Anga, Jihova ua bhangesa mazote ku tunda mu Ngiji ia Nilu. Ene a bokona mu ididi—ioso ni mu majiku, ni mu jimbia ja ku bhangela jimbolo, ni ku ji hama ja athu ni mu ididi—ioso. Kioso kiafú o mazote akua Ijitu a ongeka, a mateka ku nuha kibuzu, o dizumba dia muangana mu ixi ioso.
Mu kusukáko, Alá ua beta ni mbangala iê bhoxi, ni ia kituka jina. Ibamba i numata. O jina jexile o dibhebhu dia katatu ku Ijitu.
O mabhebhu a mukuá a kuama ngó akua Ijitu, akua Izalaiele kana. O dibhebhu dia kauana diexile ia jihamue, ja bokuene mu mabhata oso a akua Ijitu, mu akua Izalaiele kana. O dibhebhu dia katanu dia kuata ku ibhaku. Ndumba ja jikamelu, jimbudi ni jihombo ja akua Ijitu jafú.
Kia kaiela-ku, Mozé ni Alá a kuata utokua a u takula bhulu. Íii ia bhekele jisanganbu jaiibha ku athu ni ku ibhaku. Diexile o dibhebhu dia kasamanu.
Mozé, u zangula o maku bhulu, Jihova-phe inga u tumikisa inuminu ni jinzanji. Iexile nvula ia matadi akua Ijitu nuka a imonene.
O dibhebhu dia kanake diexile kibuka kia kihoho. Nuka kuexile kihoho kiavulu. Kiene kiadi ioso ia subhukile ku nvula ia matadi.
O dibhebhu dia kavua diexile kitombe. O kitombe kia xiti o ixi ioso mu izuua itatu, maji akua Izalaiele akexile ni mukengeji.
Mu kusukáko, Nzambi ua tumina o mundu uê ku ta manhinga a kahombo, mba a kambudi ku thandu a mabhitu. Kiki-phe, o anju ia Nzambi ia bhitile mu kaxaxi ka akua Ijitu. Kioso o anju ki ia mono o manhinga, ka jibhile muthu mu inzo mua bhitile. Maji mu mabhata oso ki mu kexile manhinga ku mabhitu o anju ia Nzambi ia jibhile ana a phande-kumbi, a athu ni ia ibhaku. Kiki kiexile o dibhebhu dia 10.
Kioso kia bhitile o dibhebhu dia sukina-ku, Falaó ua tumina akua Izalaiele ku tunda. Mu usuku uenió o mundu ua Nzambi ua tundu mu Ijitu.
Makatukilu 7 katé 12.
Ibhuidisu
- Tundé mu fikula iala bhabha, tanga hanji o mabhebhu atatu a dianga a bhekele Jihova ku Ijitu.
- Ihi ki i difuile mu mabhebhu atatu a dianga, ni a kamúkua?
- Mabhebhu ahi a kauana, a katanu, ni ia kasamanu?
- Jimbulula o mabhebhu a kasambuadi, a kanake, ni a kavua.
- Ihi ia tumina Jihova ku bhanga ku akua Izalaiele ande dia kuíza o dibhebhu dia kakuinhi?
- O dibhebhu dia kakuinhi diexile diahi, ni ihi ia bhitile kioso kiabhu?
Ibhuidisu ia mukua
- Tanga Makatukilu 7:19-8:23.
Né muene o jinganga ja Ijitu, a tenene ku bhanga o mabhebhu aiadi a dianga a bhangele Jihova, ihi ia a bhangesa ku xikana kioso kia bhitile o dibhebhu dia katatu? (Mak. 8:18, 19; Mat. 12:24-28)
Kiebhi kiedikisa o dibhebhu dia kauana o ku tena kua Jihova kua ku langa o mundu uê? Mu kuijiia o maka enhá, kiebhi kia divuile o mundu ua Nzambi mu ku kingila o “hadi ia dikota?” (Mak. 8:22, 23; Dij. 7:13, 14; 2 Mal. 16:9)
- Tanga Makatukilu 8:24; 9:3, 6, 10, 11, 14, 16, 23-25; ni 10:13-15, 21-23.
Ibuka iiadi iahi ki i difuile iedikisa o Dikuinhi dia Mabhebhu? Kiebhi kiki ki fikila o ukexilu uetu ua ku mona o ibuka íii lelu? (Mak. 8:10, 18, 19; 9:14)
Kiebhi ki tu kuatekesa o divulu dia Makatukilu 9:16, mu kuijiia se mukonda diahi Jihova uehela Satanaji ku kala ni muenhu katé lelu? (Lom. 9:21, 22)
- Tanga Makatukilu 12:21-32.
Kiebhi o Phasu ia bhulula athu avulu, ni ihi o Phasu ia jimbuluile? (Mak. 12:21-23; Nzuá 1:29; Lom. 5:18, 19, 21; 1 Kol. 5:7)